PLUS jangka dua juta kenderaan guna lebuh raya mulai 20 April-7 Mei

PLUS Malaysia Berhad (PLUS) menjangka kira-kira dua juta kenderaan menggunakan semua rangkaian lebuh rayanya, setiap hari puncak pada 20 hingga 21 April, 24 hingga 25 April, 29 April hingga 1 Mei, dan 4 hingga 7 Mei ini, sempena Aidilfitri yang menjelang tiba.

Ketua Pegawai Operasi PLUS, Datuk Zakaria Ahmad Zabidi, berkata ia membabitkan peningkatan sebanyak 20 peratus pada hari puncak yang dijangka mencatatkan jumlah trafik tertinggi itu, berbanding pada hari biasa.

“Bagi menguruskan lonjakan trafik pada perayaan kali ini, PLUS telah membuat persediaan dan mengatur pelbagai strategi bagi membantu orang ramai menikmati perjalanan yang lebih selamat dan selesa di lebuh raya kami.

“Oleh itu, PLUS menyarankan orang ramai yang menggunakan rangkaian lebuh raya kami merancang perjalanan dengan baik dan pulang ke kampung lebih awal bagi mengelakkan mereka terperangkap dalam lonjakan trafik pada hari-hari puncak.

“Bagi menguruskan lonjakan trafik pada perayaan kali ini, PLUS telah membuat persediaan serta mengatur pelbagai strategi untuk membantu orang ramai menikmati perjalanan lebih selamat dan selesa di lebuh raya kami.

“Strategi berkenaan merangkumi aspek keselamatan lebuh raya, pengurusan trafik dan kesesakan, pengagihan trafik, pengurusan trafik di plaza tol, pengurusan kemudahan di kawasan rehat, serta hebahan maklumat trafik,” katanya dalam satu kenyataan, hari ini.

PLUS akan mengeluarkan jadual Cadangan Waktu Perjalanan (TTA) untuk perjalanan di Lebuh Raya Utara-Selatan dalam masa terdekat, sebagai strategi untuk mengagihkan trafik dan membantu orang ramai merancang perjalanan pulang ke kampung atau kembali ke Lembah Klang nanti.

Bagi memastikan aspek keselamatan pengguna lebuh raya sentiasa berada pada tahap baik, PLUS akan terus berkolaborasi dengan Polis DiRaja Malaysia (PDRM) dan Jabatan Pengangkutan Jalan (JPJ) untuk melaksanakan penguatkuasaan undang-undang serta advokasi di lebuh raya, sepanjang musim perayaan kali ini.

Selain itu, PLUS menempatkan Pasukan Bantuan Kecemasan (ERT) meliputi PDRM, JPJ, Angkatan Pertahanan Awam Malaysia (APM), St John Ambulans, dan Persatuan Bulan Sabit Merah (PBSM) di 11 lokasi strategik lebuh raya membabitkan lebih 500 petugas.

Dalam usaha meningkatkan tahap keselamatan di rangkaian lebuh raya PLUS termasuk di Lebuh Raya Pantai Timur 2 (LPT2) pada musim perayaan kali ini, Zakaria berkata, sejumlah 269 pasukan peronda lebuh raya merangkumi PLUSRonda dan LPT2Ronda ditugaskan membuat rondaan 24 jam sehari dan membantu pengguna lebuh raya yang mengalami kecemasan atau kerosakan kenderaan, iaitu meningkat sebanyak 9.3 peratus berbanding hari biasa.

Selain itu, PLUS turut menempatkan lebih 6,000 petugas dari keseluruhan ekosistem lebuh rayanya di plaza tol, kawasan rehat dan rawat (R&R), hentian sebelah dan laluan utama lebuh raya.

Ia meliputi anggota peronda, pembantu khidmat pelanggan dan penyelia plaza tol, petugas Pusat Pemantauan Trafik (TMC), anggota Jabatan Sukarelawan Malaysia (RELA), Pasukan Bantuan Kecemasan (ERT) serta kakitangan penyelenggaraan, bagi membantu pengguna lebuh raya.

“Bagi memastikan perjalanan di lebuh raya lebih lancar dan selesa, PLUS akan menghentikan sementara kerja-kerja naik taraf serta penyelenggaraan di lebuh raya, mulai 19 April hingga 1 Mei ini. Dalam tempoh itu, tiada penutupan lorong akan dilaksanakan.

“Namun, sekiranya berlaku kes kecemasan serta terdapat kerja pembaikan kritikal, penutupan lorong terpaksa dijalankan bagi memastikan keselamatan pengguna lebuh raya ketika musim perayaan ini,” katanya.

Pengguna lebuh raya boleh mendapatkan maklumat trafik terkini sempena musim perayaan kali ini di lebuh raya PLUS dan LPT2, menerusi beberapa medium komunikasi dengan mengikuti twitter @PLUStrafik atau twitter @LPT2trafik, Aplikasi PLUS, Chatbot PUTRI, stesen radio serta papan tanda elektronik (VMS).


Jumlah mangsa banjir Melaka turun 170 orang, 2 sungai di paras bahaya

Jumlah mangsa banjir bagi dua daerah di Melaka menurun kepada 170 orang membabitkan 50 keluarga setakat jam 4 petang ini berbanding 250 orang daripada 66 keluarga pada jam 8 pagi tadi.

Sekretariat Jawatankuasa Pengurusan Bencana Negeri Melaka dalam satu kenyataan berkata seramai 93 mangsa daripada 34 keluarga ditempatkan di dua pusat pemindahan sementara (PPS) di Alor Gajah iaitu di Sekolah Menengah Kebangsaan (SMK) Seri Pengkalan dan Balai Raya Kampung Gadek.

Kenyataan itu menyebut seramai 77 mangsa membabitkan 16 keluarga di daerah Melaka Tengah masih berlindung di PPS Sekolah Kebangsaan Krubong.

Antara kawasan terjejas banjir di Alor Gajah adalah Kampung Gadek, Pengkalan, Kampung Panchor, Kampung Beringin dan Kampung Pulau manakala di Melaka Tengah membabitkan Kampung Lanjut Manis.

Sementara itu, sehingga jam 7 malam ini (28 Oktober 2022) paras Sungai Melaka dan Sungai Kesang di tiga stesen bacaan di negeiri itu merekodkan tahap melebihi waspada, amaran dan bahaya.

Catatan paras air Sungai Melaka di Batu Hampar, Melaka Tengah merekodkan paras air 19.00 meter (m), berbanding 2.18m paras normal.

Manakala paras air Sungai Kesang di Telok Rimba di Jasin pula mencatatkan 19.00m (3.31m paras normal), dan Sungai Melaka di stesen Dheng D/S, juga di Melaka Tengah mencatat bacaan 19.00m (2.21m).


PM pun tak pakai tali leher, kini ADUN DAP gesa universiti longgarkan kod pakaian

Seorang Ahli Dewan Undangan Negeri (ADUN) DAP, Ho Chi Yang menggesa supaya Kementerian Pendidikan Tinggi (KPT) dan universiti melonggarkan kod berpakaian.

ADUN Tanah Rata tersebut berkata malahan pentadbiran kerajaan campuran baharu dipimpin Datuk Seri Anwar Ibrahim juga tidak mewajibkan pemakaian tali leher bagi ahli Kabinetnya, malahan Speaker Dewan Rakyat Datuk Johari Abdul juga berkata Ahli Parlimen tidak lagi diwajibkan memakai tali leher semasa sidang dewan.

“Oleh itu, kedua-dua badan perundangan dan eksekutif telah menunjukkan semangat yang kuat untuk berkhidmat kepada rakyat dan membangunkan negara daripada mematuhi formaliti yang tidak sepatutnya,” katanya dalam satu kenyataan.

Pengarah biro hal ehwal universiti Pemuda DAP itu juga berkata universiti harus menumpukan usaha meningkatkan kualiti pendidikan dan memupuk bakat dan bukannya mengenakan kod pakaian yang ketat.

“Sebuah universiti seharusnya menjadi institut pendidikan yang menerima dan menerima pandangan, pemikiran dan tingkah laku yang berbeza bagi menggalakkan pelajar sentiasa menyoal dan berfikir secara kritis.

“Apabila universiti melaksanakan etika berpakaian yang ketat, ia bukan sahaja menyekat kebebasan pelajar untuk berpakaian tetapi juga, secara langsung atau tidak langsung, menyekat kreativiti pelajar.

“Dalam jangka panjang, sekatan seperti itu hanya menghalang pembangunan pengajian tinggi Malaysia, yang akan berdasarkan kreativiti dan keberanian pelajar dan akademik untuk mencabar pemikiran sedia ada,” katanya lagi.

Selain itu, Chi Yang turut membangkitkan insiden pelajar didenda oleh pengurusan Universiti Teknologi Malaysia (UTM) kerana mewarna rambut atau memakai terlalu banyak subang.

Sementara Universiti Utara Malaysia (UUM) pula mengeluarkan notis mewajibkan pelajarnya memakai kasut kulit dan pelajar lelaki memakai tali leher semasa peperiksaan.

Pada masa yang sama, Chi Yang juga menggesa kerajaan mengeluarkan arahan jelas kepada semua agensi kerajaan bahawa keutamaan mereka harus membantu orang ramai dan bukannya mengawal pakaian rakyat.


Tarik sokongan terhadap PM, Tajuddin kata ‘pirah’ kepada MT UMNO

Pengarah Pilihanraya UMNO Datuk Seri Tajuddin Abdul Rahman dilaporkan mengutuk Majlis Tertinggi (MT) UMNO apabila menggunakan istilah ‘pirah’ ketika bercakap pada mesyuarat secara maya malam Khamis lalu.

Ucapan beliau itu tersebar menerusi satu klip audio yang tular di media sosial dan turut dikongsi bekas Setiausaha Agung Barisan Nasional, Tan Sri Annuar Musa dalam Twitternya hari ini.

Dalam klio audio itu Ahli Parlimen Pasir Salak berkenaan membantah langkah MT menarik balik sokongan terhadap Perdana Menteri (PM) Tan Sri Muhyiddin Yassin kerana katanya ia bukan keputusan Perhimpunan Agung UMNO (PAU) yang lalu.

Malah beliau menganggap Ahli MT telah didesak untuk bersetuju supaya UMNO menarik balik sokongan kepada Perdana Menteri.

“Ini kerana keputusan PAU adalah untuk kita menarik diri daripada kerajaan (PN), tak ada sebut kata nak menarik sokongan kepada perdana menteri.

“Pirah, sudah lain ni, apakah ini after thought? Iaitu untuk mengambil tindakan mendesak supaya kita tarik daripada kerajaan itu nampaknya tak boleh jalan, jadi kita ubah sikit.

“Iaitu kita buat keputusan tarik sokongan kepada perdana menteri sahaja,” katanya memetik laporan Mkini.

Menerusi klip audio berdurasi 15 minit itu, Tajuddin juga tidak bersetuju dengan langkah menarik diri daripada kerajaan Perikatan Nasional (PN) dan PM kerana situasi penularan Covid-19 sekarang dan mungkin DAP akan membantu PN pula.

“Kalau kita tarik diri sekarang apakah anda fikir kerajaan akan tumbang. Mereka mungkin bekerja dengan DAP.

“Untuk dapatkan persefahaman, DAP akan sokong, mereka tak perlu sertai kerajaan, mereka sokong, mereka berikan undi untuk memastikan presiden (Bersatu) kekal sebagai perdana menteri, apa akan terjadi pada UMNO,” soal Tajuddin dalam klip audio itu.

Tajuddin berkata, semua pemimpin tertinggi parti tidak sama sekali ingin mengetepikan keputusan yang dibuat parti dalam Perhimpunan Agung Umno (PAU) yang lalu.

“Keputusan PAU kita menolak DAP, menolak PKR, menolak PPBM (Bersatu) dan mandat diberi kepada presiden dan juga MT untuk menentukan tarikh kita menarik diri daripada kerajaan.

“Siapa yang tak setuju untuk menarik diri, semua bersetuju, ahli MT setuju, ahli Parlimen setuju, saya nak tengok satu orang daripada ahli Parlimen siapa yang tak bersetuju. Semua setuju, jangan tuduh tak bersetuju

“Cuma yang disebutkan iaitu yang tidak bersetuju untuk buat sekarang. Ramai juga (ahli MT) yang berucap mengatakan bahawa ‘timing’ sekarang tak sesuai, tapi timbalan presiden kata tak peduli,” kata Tajuddin dalam rakaman audio itu.


Pembangunan berhampiran kolam takungan berisiko cetus banjir kilat

Sekali pandang, kolam takungan banjir di Taman Wahyu dan Delima di Kepong dekat sini tidak ada bezanya dengan tasik buatan manusia atau bekas tapak lombong yang banyak ditemukan di sekitar Lembah Klang.

Apatah lagi tidak ada papan tanda pemakluman bahawa kedua-duanya adalah kolam takungan banjir yang mempunyai fungsi khusus, bukan seperti tasik buatan manusia yang mengindahkan landskap di kawasan berkenaan.

Hakikatnya, kedua-dua kolam itu adalah antara enam lokasi tadahan banjir yang didakwa telah diluluskan dan diubah status untuk projek pembangunan pada 18 Jan 2018, demikian menurut Laporan Ketua Audit Negara Tahun 2019 Siri 2 yang dibentangkan pada 2 Dis 2021.

Namun pada 16 Mac lepas, Timbalan Menteri Wilayah Persekutuan Datuk Seri Jalaluddin Alias memberitahu Persidangan Dewan Rakyat bahawa kelulusan pembangunan itu hanya membabitkan kolam takungan banjir di Taman Wahyu dan Delima.

Tidak ada kebenaran pembangunan diberikan kepada empat lagi yang disenaraikan, iaitu masing-masing di Batu, Nanyang (berhampiran Sungai Jinjang), Batu 4 ½ dan Taman Desa, katanya lapor Bernama.

Beliau juga memberi jaminan projek pembangunan yang berlangsung berhampiran Taman Wahyu dan Delima itu tidak akan menjejaskan fungsi dan kapasiti takungan air kedua-dua kolam.

Namun jaminan beliau tidak meredakan kebimbangan penduduk di kawasan berhampiran selepas mengetahui fungsi sebenar kolam terbabit. Rata-rata bimbang dilanda banjir kilat yang menenggelamkan beberapa kawasan di sekitar Lembah Klang pada Disember lepas.

Seperti tasik

Projek pembangunan di sekitar Kolam Takungan Banjir Taman Wahyu telah dimulakan pada 2018, iaitu pembangunan campuran 10 fasa meliputi pembinaan kediaman jenis pangsapuri, pusat beli-belah dan taman rekreasi. Pembangunan kini memasuki fasa dua.

Tinjauan Bernama di kawasan berkenaan mendapati tidak ramai penduduk yang mengetahui kolam itu sebenarnya berfungsi sebagai pengurusan saliran untuk menyimpan air larian dan mencegah banjir.

Ketika ditemu bual oleh Bernama, rata-rata Penduduk Taman Wahyu 1 yang terletak hanya kira-kira 200 meter dari kolam tersebut, berkata mereka sangkakan kolam itu adalah bekas tapak lombong yang dijadikan tasik untuk rekreasi.

“Kami di sini memang tidak tahu tasik itu rupa-rupanya kolam takungan banjir. Kolam ini dah wujud semasa saya berpindah ke sini 10 tahun lepas dan semua penduduk yang saya kenali anggap itu adalah tasik (buatan) dan ada juga yang kata bekas tapak lombong,” kata Yusof Ismail, 57.

Menurutnya, apabila projek pembangunan di sekitar kolam itu bermula kira-kira empat tahun lepas, kawasan tersebut dicantikkan persis tasik rekreasi dan difahamkan bakal dibuka kepada umum apabila pembinaan pangsapuri di situ siap.

“Apabila kami dah tahu tasik ini sebenarnya kolam takungan banjir, ramai antara kami yang risau. Kami tidak mahu projek pembangunan yang sedang berlangsung ini mengecilkan saiz kolam hingga menyebabkan fungsi kolam terjejas dan meningkatkan risiko banjir kilat, terutama apabila hujan lebat,” ujarnya.

Hilang fungsi

Bekas Pengerusi Jawatankuasa Pengurusan Bersama MC Villamas 1 di Taman Wahyu Vincent Yap berkata di sebalik jaminan pemaju bahawa pembangunan itu tidak akan menjejaskan fungsi kolam, penduduk tetap berasa risau.

“… kami risau sekiranya kolam tadahan banjir itu akan dikecilkan saiznya dalam jangka masa panjang dan tidak mampu berfungsi untuk mengawal air banjir,” katanya kepada Bernama.

Menurutnya, pihak pemaju turut membina bangunan di atas air dengan menanam cerucuk bagi meninggikan tapak asas bangunan.

“Mereka menggunakan tagline ‘pembangunan lestari’ dan bebas banjir untuk menarik pelabur-pelabur hartanah, namun mereka tidak ambil kira perubahan iklim dan keadaan cuaca yang tidak menentu sekarang.

“Mereka boleh jamin macam-macam untuk tujuan komersial dan melariskan jualan hartanah mereka, namun kami khuatir tidak sampai 10 tahun lagi kolam akan dikecilkan, sekali gus meningkatkan potensi banjir,” tegasnya, dan menambah mereka tidak mahu kawasan yang hingga kini belum pernah dilanda banjir kilat itu terdedah kepada bencana tersebut atas nama pembangunan.

Pada masa sama, beliau juga mahu pihak berkuasa meletakkan papan tanda pemakluman agar orang awam tahu membezakan kolam tadahan hujan dan tasik buatan.

Pembangunan terancang, wartakan kolam tadahan

Pakar Geologi Kejuruteraan dan Mekanik Tanah Dr Nor Shahidah Mohd Nazer berkata sebarang pembangunan di kawasan berdekatan kolam tadahan banjir sedia ada akan mengurangkan kapasiti takungan air dan menambah risiko banjir kilat yang lebih serius di Lembah Klang.

“Pembangunan sedia ada di ibu kota telahpun tepu dan padat. Jika kolam tadahan banjir pula dibangunkan, isu pemendapan bakal menjadi masalah seterusnya, yang mana struktur tanah menjadi lembut.

“Pembangunan baharu juga akan menambah zon tidak telap air di sekitar ibu kota yang secara tidak langsung akan memburukkan aliran air permukaan ketika hujan dan berpotensi menjadi banjir kilat yang lebih besar,” jelas pensyarah kanan di Jabatan Sains Bumi dan Alam Sekitar Universiti Kebangsaan Malaysia itu kepada Bernama.

Sehubungan itu kata beliau, satu tindakan susulan yang komprehensif perlu dilakukan untuk mengawal selia kadar pembangunan sedia ada di kawasan bandaran dan pinggir bandar.

“Kewujudan projek-projek mega perlu dikoordinasi semula supaya tidak berlaku pertindihan pembinaan antara projek-projek yang diluluskan. Ini amat penting untuk mengurangkan tekanan ke atas alam sekitar akibat eksplorasi berterusan ke atas permukaannya,” kata Nor Shahidah.

Beliau juga berpandangan langkah yang lebih tegas termasuk mewartakan kolam takungan banjir perlu diambil segera bagi menghalang pelaksanaan pembangunan yang berpotensi menggagalkan fungsi asal kolam, iaitu menyimpan air dan menghalangnya melimpah keluar.

“Kerajaan perlu ambil cakna dan mendengar keluhan rakyat. Tidak ada gunanya pembangunan demi pembangunan dijalankan jika tempias yang diterima rakyat adalah bencana yang tidak berkesudahan,” tegasnya.

Penyimpanan air bawah tanah

Pada masa sama, beliau mengesyorkan pembinaan takungan bawah permukaan tanah seperti di Jepun, sekiranya kaedah takungan di atas permukaan sudah tidak mampu menampung jumlah hujan semasa.

“Kapasiti takungan bawah tanah boleh dibuat pada skala berlipat kali ganda lebih besar namun masih mengekalkan fungsi sebagaimana kolam takungan banjir di permukaan.

“Tidak dinafikan kaedah ini akan menelan kos pembinaan dan pengoperasian mega. Di Jepun sendiri mereka membelanjakan kira-kira US$2 bilion atau RM8.4 bilion untuk pembinaan tersebut, namun jika difikirkan dari segi jangka panjang, kaedah ini sangat realistik dan mampu menjimatkan berbilion ringgit yang dibelanjakan oleh Malaysia setiap kali kejadian banjir melanda,” katanya.

Menurutnya, pelaburan besar untuk membina kemudahan lebih canggih itu perlu ditimbang oleh kerajaan bagi menangani masalah banjir kilat yang dijangka bertambah serius pada masa akan datang disebabkan pembangunan tidak terancang yang diburukkan oleh perubahan iklim.

“Untuk rekod, Malaysia mencatatkan kerugian antara RM5.3 bilion hingga RM6.5 bilion dalam kejadian banjir besar yang melanda beberapa negeri di seluruh negara baru-baru ini.

“Jika pengiraan mudah dibuat bagi unjuran tempoh 10 tahun dengan kadar kerugian RM5 bilion setahun, jumlah RM50 billion ini boleh diperuntukkan kepada empat sistem takungan bawah tanah mega seperti di Jepun,” ujar beliau.


BNM naikkan 25 mata asas OPR

Seperti dijangkakan, Bank Negara Malaysia (BNM) hari ini menaikan sekali lagi Kadar Dasar Semalaman (OPR) sebanyak 25 mata asas atau 0.25 peratus kepada 2.25 peratus, kata bank pusat itu dalam satu kenyataan.

Keputusan itu dibuat setelah mesyuarat dua hari Jawatankuasa Dasar Monetari (MPC) BNM.

Susulan kenaikan itu, kadar siling dan lantai koridor OPR juga meningkat masing-masing kepada 2.50 peratus dan 2.00 peratus.

Kenaikan itu adalah yang kedua berturut-turut tahun ini selepas kali pertama OPR dinaikkan sebanyak 25 mata asas kepada 2.00 peratus pada mesyuarat terakhirnya Mei lalu.

Menurut BNM kegiatan ekonomi di Malaysia terus meningkat pada bulan-bulan kebelakangan ini.

Kenyataan itu juga menjelaskan penunjuk eksport dan perbelanjaan runcit mengesahkan momentum pertumbuhan yang positif, disokong oleh peralihan ke fasa endemik.

“Dalam pasaran pekerja, kadar pengangguran terus menurun dengan penyertaan tenaga kerja yang lebih tinggi dan prospek pendapatan yang bertambah baik.

“Pada masa hadapan, pertumbuhan ekonomi akan disokong oleh permintaan dalam negeri yang kukuh meskipun permintaan luaran dijangka sederhana disebabkan rintangan yang dihadapi oleh pertumbuhan global.

“Selain itu, pembukaan sempadan antarabangsa sejak 1 April 2022 akan menyokong pemulihan sektor berkaitan pelancongan. Aktiviti dan prospek pelaburan terus disokong oleh pelaksanaan projek berbilang tahun,” kata bank pusat itu lagi.

BNM bagaimanapun menegaskan bahawa risiko pertumbuhan menjadi lebih perlahan berpunca daripada pertumbuhan global yang lebih lemah daripada jangkaan, konflik geopolitik yang berterusan dan gangguan rantaian bekalan yang semakin teruk.

Ia berkata, sejak awal tahun sehingga kini, purata inflasi keseluruhan adalah pada paras 2.4 peratus.

Walaupun purata itu dijangka kekal dalam julat unjuran tahun ini iaitu 2.2 peratus hingga 3.2 peratus, BNM berkata inflasi keseluruhan mungkin lebih tinggi pada sesetengah bulan disebabkan, terutamanya oleh kesan asas daripada harga elektrik.

“Inflasi asas, seperti yang diukur oleh inflasi teras, dijangka berpurata antara 2.0 peratus hingga 3.0 peratus pada 2022 apabila permintaan terus bertambah baik dalam keadaan kos yang tinggi.

“Namun, kesan tekanan inflasi menjadi lebih tinggi sebahagiannya akan terus dibendung oleh kawalan harga yang sedia ada, subsidi bahan api dan lebihan kapasiti yang berterusan dalam ekonomi.

“Prospek inflasi terus dipengaruhi oleh perkembangan harga komoditi global yang disebabkan terutamanya oleh konflik ketenteraan yang berterusan di Ukraine dan gangguan berkaitan bekalan yang berlarutan, di samping langkah-langkah dasar dalam negeri,” katanya.

Berikutan prospek pertumbuhan ekonomi Malaysia yang positif, MPC membuat keputusan untuk melakukan pelarasan selanjutnya terhadap tahap akomodasi monetari.

Menurut BNM keputusan itu konsisten dengan pandangan MPC bahawa keadaan yang pertama kali berlaku ini sehingga memerlukan penetapan kadar OPR terendah yang pernah dicatatkan, kini semakin reda.

“Pada kadar OPR semasa, pendirian dasar monetari kekal akomodatif dan menyokong pertumbuhan ekonomi. MPC akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri,” katanya.

Di peringkat antarabangsa, BNM berkata pembukaan semula ekonomi global dan keadaan pasaran pekerja yang bertambah baik terus menyokong pemulihan kegiatan ekonomi.

Namun, katanya faktor-faktor ini sebahagiannya diimbangi oleh kesan tekanan kos yang semakin meningkat, konflik ketenteraan di Ukraine dan langkah-langkah pembendungan yang ketat di China.

“Tekanan inflasi terus meningkat disebabkan terutama oleh harga komoditi yang tinggi dan keadaan permintaan yang kukuh, meskipun keadaan rantaian bekalan global sedikit reda.

“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat,” kata bank pusat itu.

Sebelum ini, Ketua Ahli Ekonomi Maybank Investment Bank Suhaimi Ilias menjangkakan OPR akan dinaikkan berikutan proses dasar monetari akomodatif BNM yang bermula dengan kenaikan 25 bps pada Mei.

Beliau menjangka BNM akan mengumumkan 25 mata asas dalam mesyuarat MPC minggu ini dan 25 mata asas lagi menjelang suku keempat 2022 serta 50 mata asas lagi pada separuh pertama 2023.

Bayaran bulanan pinjaman naik jika BNM tingkatkan OPR minggu ini


Kes HFMD naik 15 kali ganda, Selangor tertinggi

Jumlah kes penyakit kaki, tangan dan mulut (HFMD) di negara ini meningkat pada kadar membimbangkan iaitu sebanyak 15 kali ganda berbanding tempoh sama tahun lepas dengan 31,661 kes dilaporkan, kata Ketua Pengarah Kesihatan Tan Sri Dr Noor Hisham Abdullah.

Beliau berkata sebanyak 7,526 kes direkodkan pada Minggu Epidemiologi (ME) 19/2022 yang berakhir pada 14 Mei yang menunjukkan peningkatan sebanyak 349 peratus, berbanding ME sebelumnya dengan hanya 1,676 kes di seluruh negara, lapor Bernama.

“Majoriti lokasi penularan wabak berlaku di tadika, taska atau prasekolah iaitu 575 wabak atau 65 peratus daripada kes keseluruhan, diikuti oleh rumah persendirian dengan 305 wabak (34 peratus) dan juga pusat jagaan kanak-kanak sebanyak 27 wabak (tiga peratus),” katanya dalam kenyataan hari ini.

Selangor menyumbang jumlah kes terbesar HFMD dengan 8,864 kes iaitu 28 peratus daripada keseluruhan, diikuti Kuala Lumpur dan Putrajaya – 4,421 kes (14 peratus), Sabah – 2,650 kes (8 peratus), Perak – 2,638 kes (8 peratus) dan Kelantan – 2,493 kes (7.9 peratus), sementara negeri-negeri lain melaporkan kurang daripada 1,500 kes.

Beliau berkata sebanyak 889 wabak dilaporkan di Malaysia iaitu tiga negeri tertinggi ialah Kuala Lumpur dan Putrajaya iaitu 309 wabak (35 peratus), diikuti Selangor dengan 111 wabak (12 peratus) dan Perak 105 wabak (12 peratus).

Dr Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu sebanyak 29,781 kes (94 peratus), diikuti kanak-kanak berumur tujuh hingga 12 tahun iaitu 1,473 kes.

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.

Beliau memperingatkan bahawa penyakit tersebut merupakan penyakit berjangkit yang perlu dinotifikasi mengikut Akta Pencegahan dan Pengawalan Penyakit Berjangkit 1988 (Akta 342) dan orang ramai boleh melaporkan kes kepada Pejabat Kesihatan Daerah berhampiran.

Selain itu, beliau memaklumkan penyakit HFMD berkait rapat dengan amalan kebersihan diri dan persekitaran dengan kadar jangkitan dalam kalangan kanak-kanak berumur kurang dari 10 tahun hampir 100 peratus, terutama di premis tempat tumpuan kanak-kanak seperti taska, tadika atau sekolah.

Justeru, ibu bapa dan penjaga kepada kanak-kanak yang mempunyai simptom jangkitan dinasihatkan agar tidak membawa anak ke tempat awam, taska atau tadika dan membawa anak untuk mendapatkan rawatan, selain membersihkan permainan anak serta lantai rumah terutama di tandas.

Sebagai langkah proaktif mengekang penularan penyakit berjangkit, beliau berkata Kementerian Kesihatan melalui aplikasi MySejahtera telah mengaktifkan ciri terbaharu pengesanan penyakit berjangkit bagi mengesan kes selain COVID-19 seperti Rabies, denggi dan demam campak.

“Ciri ini boleh membantu orang awam untuk menyemak status titik merah dan pelaporan kes-kes penyakit berjangkit di sesebuah kawasan dan membantu mereka menjalankan aktiviti harian dan merancang perjalanan secara lebih berhati-hati,” kata Dr Noor Hisham.

Sementara itu beliau berkata sebanyak 1,074 kes denggi direkodkan pada ME ke-19, iaitu peningkatan 365 kes atau 51.5 peratus daripada jumlah kes yang dilaporkan pada ME sebelumnya (709 kes).

“Ini menjadikan jumlah kumulatif kes denggi dilaporkan sehingga kini adalah 14,725 kes berbanding 10,139 kes bagi tempoh yang sama tahun lepas, iaitu peningkatan sebanyak 4,586 kes atau 45.2 peratus,” katanya.

Terengganu mencatatkan peningkatan peratusan kes denggi paling tinggi dengan 164.7 peratus, diikuti Labuan (150 peratus), Kedah (137.8 peratus), Negeri Sembilan (71.4 peratus), Selangor (42.6 peratus), Sabah (40.8 peratus), Kelantan (27.1 peratus), Perak (26.4 peratus), Kuala Lumpur dan Putrajaya (14.3 peratus), Sarawak (13.7 peratus) dan Pulau Pinang (3.4 peratus).

Perlis, Melaka, Johor, dan Pahang pula mencatatkan penurunan peratusan kes, manakala jumlah kumulatif kematian direkodkan akibat denggi pada ME ke-19 adalah sembilan kematian.


Malaysia terima 8.2 juta dos Sinovac akhir Jun, kata Ismail Sabri

Sebanyak 8.2 juta bekalan juta dos vaksin Sinovac akan diterima Malaysia hujung Jun ini bagi kegunaan orang ramai yang diperoleh proses secara “fill and finish” oleh Pharmaniaga Life Science Sdn Bhd.

Sebanyak 4.4 juta dos vaksin Covid-19 itu diimport terus dari China dengan 400,000 telah diedarkan, satu juta telah diterima manakala baki tiga juta lagi diperoleh akhir bulan depan, kata Menteri Kanan (Kluster Keselamatan) Datuk Seri Ismail Sabri Yaakob.

Menurut Ismail Sabri, 1.8 juta dos vaksin Sinovac akan disediakan Kilang Pharmaniaga Life Science sementara bakinya dua juta lagi dijangka pada akhir Jun ini dan ini bermakna sejumlah 8.2 juta dos vaksin jenis ini mampu dibekalkan kepada Malaysia.

Terdahulu, Ismail Sabri membuat tinjauan proses pengilangan ‘fill and finish’ di kilang Pharmaniaga Life Science Sdn Bhd di Puchong.

Turut hadir Pengarah Urusan Pharmaniaga Berhad Datuk Zulkarnain Md Eusope.

Ismail Sabri berkata usaha syarikat itu juga berupaya membantu kerajaan untuk mempercepatkan proses vaksinasi kepada rakyat.

“Tidak timbul isu kekurangan bekalan kerana Pharmaniaga Life Science boleh bantu dengan kilang yang ada… kalaulah benar seperti digembar-gembur di luar sana iaitu kekurangan bekalan, dengan apa yang kita ada hari ini seperti yang saya kata tadi minimum menjelang penghujung Jun kita boleh bekalkan 8.2 juta dos vaksin,” katanya lapor Bernama.

Ismail Sabri berkata sehingga semalam, kilang Pharmaniaga Life Science telah menyiapkan sebanyak 1,889,800 dos vaksin untuk edaran dan jumlah keseluruhan pengeluaran produk vaksin dari kilang itu ialah 2,609,800 sehingga hujung bulan Mei 2021.

Sementara itu, Zulkarnain berkata kilang itu yang pada masa ini mempunyai kapasiti menghasilkan dua juta dos vaksin sebulan sedang meningkatkan jumlah pengeluaran kepada empat juta dos vaksin sebulan yang dijangka dapat dilaksanakan mulai Ogos ini.

“Ini strategi yang kami ambil untuk membantu kerajaan dan jika ini berlaku diharap seawal Ogos kami boleh membekalkan sehingga empat juta dos sebulan kepada kerajaan,” katanya.

Sinovac Life Sciences di China telah melantik Pharmaniaga sebagai pengedar eksklusif vaksin COVID-19 Sinovac di Malaysia pada awal tahun ini.


Facebook, Ray-Ban lancar kaca mata pintar berkamera berharga AS$299

Facebook dan jenama kacamata ikonik Ray-Ban pada Khamis, memperkenalkan kaca mata pintar mereka, usaha terbaharu dalam pasaran yang rumit, tetapi dilihat oleh gergasi media sosial itu sebagai langkah menuju masa depannya.

‘Ray-Ban Stories’ dapat merakam gambar dan video berdasarkan perintah suara pemakainya, dan bingkainya pula dapat disambungkan ke platform Facebook melalui aplikasi khas tanpa wayar.

“Kami menggunakan bentuk bingkai yang direka pada 1952, dan kami memperkemaskan semula reka bentuknya dengan menekankan beberapa teknologi yang menarik,” kata Pengarah Reka Bentuk dan Penyelidikan Kumpulan EssilorLuxottica, pembuat Ray-Ban.

Facebook pula mengembangkan teknologi Google Glass 2013, yang telah mencetuskan kecaman hak peribadi terhadap ciptaan kamera tersembunyi hingga mendorong gergasi media sosial itu menjauhkan peranti berkenaan daripada masyarakat umum.

Aplikasi perkhidmatan mesej SnapChat juga mengeluarkan kaca mata yang dilengkapi kamera, namun harganya yang mahal menyebabkan
rekaan itu sukar mendapat sambutan peminat teknologi.

Ketua Eksekutif Facebook, Mark Zuckerberg sebelum ini berkata ‘Ray-Ban Stories’ adalah langkah awal ke arah usaha memperkenalkan kaca mata masa depan untuk melihat pemandangan dunia nyata dengan data atau grafik dari internet.

Firma itu sebelum ini mengumpul pakar dalam kalangan kakitangan unit perkakasan, permainan dan realiti maya untuk membina dunia digital yang mendalam yang dikenali sebagai ‘metaverse’.

Dengan harga permulaan pada AS$299, ‘Ray-Ban Stories’ akan mula dipasarkan di Australia, Britain, Canada, Ireland, Itali, dan Amerika Syarikat (AS).

Kamera dipasang pada bahagian depan bingkai, manakala lengan kaca mata pula berfungsi sebagai pembesar suara untuk mendengar panggilan atau audio yang disiarkan.

Lampu putih di depan bingkai akan menyala ketika kamera dihidupkan, yang sekali gus akan memberitahu orang lain bahawa mereka sedang dirakam.

Pemakai boleh merakam gambar atau klip video sehingga 30 saat dengan menekan butang pada lengan kaca mata atau menggunakan suara untuk memberi perintah – kedua-duanya boleh menjadi petunjuk bahawa kamera dihidupkan.

“Kami mahu pengguna untuk merasai sepenuhnya kawalan terhadap pengalaman mereka merakam gambar atau video.

“Pada masa sama kami mahu orang ramai di sekeliling berasa selesa setelah mengetahui kewujudan kaca mata ini dan sentiasa peka apabila rakaman dibuat,” kata Pengurus Pengeluaran Makmal Realiti Facebook, Hind Hobeika.

Melalui akaun Facebook mereka, pengguna boleh log masuk ke aplikasi Facebook View untuk menggunakan kaca mata berkamera itu.

‘Ray-Ban Stories’ juga boleh menggunakan aplikasi tanpa wayar dan disambungkan ke telefon pintar untuk mengendalikan gambar atau video yang dirakam. – Agensi


Operasi Imigresen: PATI Indonesia lari tinggalkan dua anak

Jabatan Imigresen menyelamatkan dua kanak-kanak dipercayai warga Indonesia setelah ditinggalkan ibu bapa mereka susulan operasi di sekitar Kuala Lumpur, awal pagi tadi.

Kedua-dua beradik itu berusia 12 bulan dan enam tahun sedang tidur ketika bahagian penguat kuasa Imigresen menyerbu sebuah rumah di kawasan setinggan, Kampung Masjid, Segambut Dalam kira-kira jam 1.30 pagi tadi.

Operasi itu dilancarkan susulan Program Rekalibrasi Tenaga Kerja dan Buruh terhadap semua pendatang asing tanpa izin (PATI) berakhir jam 12 tengah malam tadi.

Pengarah Imigresen Kuala Lumpur Syamsul Badrin Mohshin berkata serbuan ke atas puluhan rumah sewa dan bilik sewa di kampung itu membawa kepada pemeriksaan seramai 92 orang warga Indonesia dan Bangladesh yang mendiami kawasan berkenaan.

Ia membabitkan 76 individu dewasa termasuk 46 lelaki serta enam kanak-kanak lelaki dan seorang kanak-kanak perempuan berusia lima bulan hingga 57 tahun.

“Antara kesalahan yang dikesan adalah tidak memiliki sebarang dokumen perjalanan sah, tinggal melebihi masa serta menggunakan dokumen perjalanan palsu,” katanya pada sidang media selepas operasi berkenaan berakhir.

Syamsul Badrin berkata pelbagai cara dilakukan oleh PATI yang mendiami kawasan berkenaan untuk mengelakkan daripada ditahan anggota penguat kuasa Imigresen termasuk melarikan diri melalui kawasan belukar dalam keadaan gelap dan berkaki ayam.

“Seperti yang kita lihat tadi dua anak kecil ditinggalkan oleh ibu bapa yang melarikan diri dan tindakan kita adalah menempatkan pegawai Imigresen Kuala Lumpur di kediaman berkenaan sehinggalah ibu bapanya kembali ke rumah berkenaan,” katanya menurut BH.

Imigresen Kuala Lumpur akan terus menggempur kawasan kebanjiran PATI terutama membabitkan kawasan kediaman, perkilangan dan pusat perniagaan yang menjadi tumpuan kerja warga asing sekitar ibu negara bagi mengesan mereka yang tidak menyerah diri selepas Program Rekalibrasi Pulang berakhir.

“Tiada lagi kompromi, kita akan bertindak berdasarkan peruntukan undang-undang mengikut Akta Imigresen, kerajaan menerusi Kementerian Dalam Negeri (KDN) sudah memberikan peluang sejak November 2020, namun ada yang masih berdegil dan kita akan mengesan mereka,” katanya.


Lonjakan Latif, aksi Liek Hou pastikan kibaran Jalur Gemilang: Muhyiddin

Aksi Abdul Latif Romly dan Cheah Liek Hou, dua atlit paralimpik Malaysia, meraih emas memastikan lagu Negaraku dan Jalur Gemilang berkibar di bumi Tokyo, kata bekas Perdana Menteri Tan Sri Muhyiddin Yassin.

Memuat naik ucapan tahniah dalam Facebook beliau malam tadi, Muhyiddin berkata dua pingat emas itu menjadi detik gemilang kontinjen Malaysua sebelum Sukan Paralimpik Tokyo 2020 berakhir.

“Dua pingat emas yang menjadi milik Malaysia hari ini menerusi Cheah Liek Hou dan Abdul Latif Romly pastinya menjadi detik gemilang kepada kontinjen negara sebelum Sukan Paralimpik Tokyo 2020 melabuhkan tirainya esok.

“Aksi mengagumkan Liek Hou di gelanggang badminton dan lompatan memukau Abdul Latif dalam final lompat jauh memastikan lagu Negaraku berkumandang dan Jalur Gemilang berkibar megah di bumi Tokyo.

“Syabas Liek Hou dan tahniah buat Abdul Latif serta seluruh kontinjen negara. Demi Malaysia, anda semua adalah wira kebanggaan negara,” kata bekas Perdana Menteri.

Tampil sebagai juara bertahan, Latif yang berusia 24 tahun berjaya mengekalkan emas yang dimenanginya lima tahun di Paralimpik Rio 2016 apabila melakukan lompatan sejauh 7.45 meter (m) pada percubaan kedua dalam aksi final yang berlangsung di Stadium Olimpik Tokyo.

Sementara jaguh badminton para, Liek Houpula  mencipta sejarah dengan menjadi pemain pertama negara memenangi pingat emas dalam sukan itu di Sukan Paralimpik 2020 dan kedua buat Malaysia di Tokyo.

Liek Hou yang beraksi bagi kategori SU5 cemerlang apabila menewaskan pemain nombor satu dunia yang juga musuh tradisinya dari Indonesia, Dheva Anrimusthi 21-17, 21-15 dalam aksi final yang berlangsung di Stadium Kebangsaan Yoyogi.


Punca 2 beradik maut tepi tong sampah diketahui selepas analisis

Punca kematian dua beradik warga Myanmar yang maut selepas dipercayai memakan sisa makanan daripada tong sampah di Kampung Baru Sungai Tepa dekat Bukit Malut, Langkawi, Ahad lepas akan diketahui selepas proses analisis lanjut selesai.

Ketua Polis Daerah Langkawi Asisten Komisioner Shariman Ashari berkata proses bedah siasat telah dijalankan ke atas mayat Nizambudin Jamaludin, 4, dan Ngei, 2, di Hospital Sultanah Bahiyah, Alor Setar bermula jam 10 pagi hingga 3.15 petang tadi.

“Punca kematian sebenar masih belum dapat dipastikan lagi dan sedang menunggu analisis lanjut. Polis akan merujuk kepada Jabatan Kimia Malaysia di Pulau Pinang untuk sebarang hasil analisis berkaitan kematian dua beradik ini.

“Siasatan masih berjalan dan polis terpaksa menggunakan jurubahasa terhadap bapa kedua-dua mangsa yang tidak fasih berbahasa Melayu,” katanya memetik laporan Bernama.

Pada Ahad, dua beradik itu ditemukan dalam keadaan terhuyung-hayang oleh bapa mereka yang berumur 36 tahun pada pukul 5.30 petang di kawasan tong sampah sebelum maut beberapa minit kemudian.

Bapa kepada dua kanak-kanak itu telah ditahan pada pukul 12.05 tengah malam, semalam dan kini sedang direman selama 14 hari untuk siasatan lanjut.


Isteri bekas menteri buat hal lagi, maki anak ‘sial’

Seorang isteri bekas menteri kontroversi buat hal lagi apabila melepaskan kemarahan terhadap anak tirinya dengan komen kata kurang sopan ‘sial’ dalam akaun media sosialnya, Instagram.

Beberapa salinan komen yang tular dalam media sosial menunjukkan Haflin Nazri Aziz, isteri Ahli Parlimen Padang Rengas Nazri Aziz, dilihat sangat marah terhadap anaknya dengan panggilan ‘sial punya anak’.

“Ya anak spoiled brat… Hidup lagi, ayah sakit duduk hospital 12 hari pun tak jenguk! Tau mintak duit je tak padan ko tu dah tua! Sial punya anak!” tulis Haflin dalam ruangan Story Instagram.

Haflin tidak menamakan anak yang dimaksudkannya, namun diketahui umum Nazri mempunyai anak dengan isteri terdahulu, Nedim Nazri yang berkahwin dengan artis cantik, Nora Danish.

Bukan kali pertama kedua-dua mereka bertegang urat, sebelum ini sekitar tahun 2018 Haflin juga pernah bergaduh dengan Nedim dalam media sosial.

Nazri baru-baru ini menarik kembali sokongan kepada Perikatan Nasional (PN) dan Haflin turut melepaskan kemarahan kepada kerajaan dengan kata-kata tidak berpuas hati bermula dengan pengisytiharan darurat hingga kepada langkah politik terbaru suaminya.


Kes terowong: Perbicaraan rasuah Guan Eng bermula esok

Perbicaraan kes rasuah Setiausaha Agung DAP Lim Guan Eng ketika menjadi Ketua Menteri Pulau Pinang yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu akan bermula di Mahkamah Sesyen Kuala Lumpur, esok.

Ini berikutan keputusan Hakim Mahkamah Tinggi Datuk Muhammad Jamil Hussin yang menolak permohonan Guan Eng untuk memindahkan kes itu dari Mahkamah Sesyen ke Mahkamah Tinggi.

“Lazimnya, kes rasuah dibicarakan di Mahkamah Sesyen dan didengar oleh hakim yang mempunyai kelayakan undang-undang dan sangat berpengalaman.

“Hakim Mahkamah Sesyen juga mempunyai kebolehan dan mampu menangani sebarang persoalan undang-undang yang berbangkit. Oleh itu, mahkamah menolak permohonan pihak pembelaan untuk memindahkan kes ini ke Mahkamah Tinggi,” kata hakim itu.

Memetik laporan Bernama, selepas mendengar keputusan itu, peguam Gobind Singh Deo memohon mahkamah membenarkan penangguhan kes di Mahkamah Sesyen sementara pihaknya memfailkan rayuan di Mahkamah Rayuan.

Timbalan Pendakwa Raya Wan Shaharuddin Wan Ladin membantah permohonan itu kerana pendakwaan sudah menyusun saksi untuk perbicaraan pada minggu ini.

Beliau berkata saksi yang akan dipanggil bukan dari Selangor atau Negeri Sembilan sebaliknya dari Pulau Pinang.

Muhammad Jamil kemudian menolak permohonan pembelaan untuk penangguhan kes. Lim yang berpakaian sut hitam hadir pada prosiding hari ini.

Pada 8 Julai lepas, Lim memfailkan permohonan supaya kesnya yang akan dibicarakan esok di Mahkamah Sesyen dipindahkan ke Mahkamah Tinggi atas alasan antara lain ia melibatkan Seksyen 62 Akta Suruhanjaya Pencegahan Rasuah Malaysia 2009 berhubung pemfailan penyataan pembelaan yang merupakan persoalan penting untuk mendapat perbicaraan adil yang boleh dirayu sehingga ke Mahkamah Persekutuan.

Bagi kes yang bermula di Mahkamah Sesyen, rayuan akan berakhir di Mahkamah Rayuan.

Sebelum ini, mahkamah telah menetapkan 13 hingga 16 Julai, 28 dan 29 Julai, 16 hingga 20 Ogos, 6 hingga 10 Sept, 20 hingga 24 Sept dan 13 hingga 17 Dis 2021 sebagai tarikh perbicaraan kes itu.

Mengikut pertuduhan pindaan pertama, Guan Eng, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Datuk Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017.


Blog Malaysia Today bukan sumber berwibawa, kata Sri Ram

Timbalan Pendakwa Raya Datuk Seri Gopal Sri Ram dalam hujah lisannya berkata Malaysia Today, iaitu blog yang mana dua dokumen yang didakwa sebagai keputusan penghakiman kes Datin Seri Rosmah Mansor dimuat naik – bukanlah sumber yang berwibawa.

Malah, bekas Hakim Mahkamah Persekutuan itu menyifatkan penulis blog berkenaan adalah wartawan ‘banjingan’ (rogue) yang menulis berdasarkan berapa banyak dia diupah.

Beliau berkata demikian dalam hujahan lisan dalam prosiding permohonan Rosmah untuk menggugurkan hakim perbicaraan Hakim Mahkamah Tinggi Kuala Lumpur Mohamed Zaini Mazlan, hari ini.

“Dalam penghujahan saya, penulis artikel (di blog itu) adalah seorang pelarian daripada keadilan yang bersembunyi di United Kingdom.

“Kedua, dia adalah wartawan ‘bajingan’ (rogue). Pandangannya berubah berdasarkan berapa banyak dia dibayar,” katanya menurut MKini.

Sri Ram juga berkata penulisan pendapat oleh unit penyelidikan mahkamah tidak menjejaskan kewibawaan kehakiman dalam membuat keputusan.

Katanya penulisan seumpama itu sudah menjadi amalan sekian lama di negara Komanwel yang bertujuan untuk membantu hakim ketika menyelidik kes.

Sri Ram berkata akhirnya penulisan itu adalah pandangan anggota unit yang menulisnya dan keputusan sebenar kes masih bergantung kepada hakim.

Menurutnya dokumen bocor tersebut bukan penghakiman, sebaliknya kertas penyelidikan yang ditulis unit penyelidikan Mahkamah Tinggi Kuala Lumpur.

Terdahulu, peguam Rosmah Datuk Jagjit Singh berkata dokumen yang didakwa bocor tersebut adalah draf penghakiman yang disediakan oleh pihak ketiga untuk hakim Mohamed Zaini.

Jagjit berkata demikian ketika Mohamed Zaini bertanya apakah dokumen itu sebenarnya, yang menjadi asas kepada permohonan pembelaan agar dia digugurkan daripada mendengar kes tersebut.

Jagjit merujuk salinan dokumen didakwa bocor berkaitan kes rasuah Rosmah, yang kemudian disiarkan di mahkamah menerusi projektor.

Pada Selasa (30 Ogos), Rosmah memfailkan permohonan menyingkirkan Mohamed Zaini atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media pada 26 Ogos.

Ini adalah kali ketiga Rosmah memfailkan permohonan untuk menggugurkan Mohamed Zaini, dengan dua permohonan sebelum ini telah ditolak.

Asas bagi Rosmah, yang pernah menerajui pejabat bahagian ‘Wanita Pertama Malaysia (FLOM)’, adalah berdasarkan kebocoran keputusan penghakiman yang dikatakan untuk kesnya yang diterbitkan sebuah blog hujung minggu lalu, yang kini dalam siasatan polis.

Ia merupakan kebocoran kedua mengenai prosiding kehakiman kerana minggu lepas, draf penghakiman melibatkan Najib diterbitkan blog sama, sebelum pendaftar Mahkamah Persekutuan membuat laporan polis.

Blog terbabit dikendalikan seorang penulis yang kini bersembunyi di luar negara setelah beberapa waran tangkap dikeluarkan terhadapnya.

Dalam permohonannya, Rosmah mendakwa kebocoran itu telah mengurangkan keyakinannya terhadap keupayaan dan integriti Mohamed Zaini sebagai hakim bicara untuk membuat keputusan dengan saksama.

Didakwa pada November 2018, Rosmah – isteri bekas Perdana Menteri Datuk Seri Najib Razak yang kini menjadi banduan di Penjara Kajang -menghadapi satu pertuduhan meminta RM187.5 juta, berhubung projek tenaga solar hibrid di sekolah luar bandar di Sarawak.

Dia juga didakwa atas dua lagi menerima rasuah berjumlah RM6.5 juta daripada bekas pengarah urusan Jepak Holdings, Saidi Abang Samsudin.


Pembubaran Parlimen: FBM KLCI jatuh 20 mata, ringgit terus susut

Kontrak niaga hadapan FTSE Bursa Malaysia (FBM KLCI) jatuh 1.5 peratus selepas Perdana Menteri Datuk Seri Ismail Sabri Yaakob mengumumkan pembubaran Parlimen pada Isnin bagi memberi laluan kepada Pilihan Raya Umum Ke-15 (PRU-15).

Pasaran kehilangan 20.81 mata, atau 1.48 peratus kepada 1,385.19 pada tengah hari, dengan 26 daripada saham komponen KLCI dalam ‘garis merah’.

Pasaran yang lebih luas merosot, dengan kaunter rugi mengatasi kaunter untung sebanyak 742 berbanding 142, manakala 267 kaunter tidak berubah.

Pada rehat tengah hari, Oktober 2022 dan Mac 2023, masing-masing merosot 16.5 mata kepada 1,384.0 dan 1,378.5, sementara November 2022 pula berkurangan 16.0 mata kepada 1,386.0 dan Disember 2022 susut 15.5 mata kepada 1,386.5.

Jumlah dagangan sebanyak 5,673 lot manakala kepentingan terbuka berjumlah 36,767 kontrak.

Pada 12.30 tengah hari, petunjuk pasaran FBM KLCI merosot 20.81 mata kepada 1,385.19 daripada 1,406.00 pada Jumaat lepas.

Pada tengah hari, ringgit jatuh 0.49 peratus kepada 4.6728 berbanding dolar Amerika Syarikat (AS), lapor TheStar.

TA Securities berkata pada indeks, rintangan serta-merta pada percubaan lantunan kekal pada 1,450 mata, kemudian 1,480 dan 1,500, diikuti oleh 1,512, dengan halangan ketara dilihat daripada paras tertinggi Ogos hampir 1,528 mata.

Sokongan carta utama berada pada pangsi rendah baru-baru ini pada 1,384, dengan 1,370, 1,350 dan 1,323, 23.6 peratus lebih rendah daripada 1,207 pada Mac 2020 kepada puncak Disember 2020 pada 1,695, untuk mengurangkan paras sokongan.

Sementara itu, Malacca Securities percaya semua mata beralih kepada PRU-15 akan datang berikutan pembubaran Parlimen yang diumumkan semalam.

“Pasaran luas mungkin didagangkan lebih rendah memandangkan ketidaktentuan menjelang PRU-15, manakala pelabur asing mungkin melanjutkan aktiviti jualan mereka sejak minggu lepas.

“Dari segi komoditi, harga minyak mentah kekal melebihi paras AS$94 setong, manakala harga MSM terus berlegar melebihi RM3,750,” tambahnya.

Di Bursa Malaysia, Nestle jatuh RM1.40 kepada RM129.50; Malaysian Pacific Industries susut 98 sen kepada RM27.40; Kuala Lumpur Kepong susut 64 sen kepada RM19.76; dan Dutch Lady turun 60 sen kepada RM30.40.

Antara kaunter untung, Batu Kawan menokok 20 sen kepada RM20.60; Hextar Technologies menokok 20 sen kepada RM5.50; Paragon naik 17 sen kepada RM1.60; dan PETRONAS Dagangan naik 14 sen kepada RM20.36.


Mat Sabu kata AMANAH, PH berdepan cabaran sukar PRU-15

Ahli Majlis Presiden Pakatan Harapan (PH) Mohamad Sabu mengakui gabungan itu dan partinya, Parti Amanah Negara (AMANAH), berdepan cabaran amat sukar menjelang Pilihan Raya Umum Ke-15 (PRU-15) yang bakal diadakan tidak lama lagi.

Keadaan itu berlaku disebabkan pelbagai masalah dalaman, katanya namun, tidak menyatakan sama ada ianya melibatkan pembahagian kerusi ‘boleh menang’ dalam kalangan parti komponen PH, yang dituntut sayap AMANAH iaitu Wanita dan Pemuda.

“Masih ada riak-riak dan gejala-gejala yang amat tidak saya senangi. Ketika berdepan PRU15 ini nanti, saya mahu ahli-ahli bersaing secara terbuka dan sihat, dalam rangka”perlumbaan yang baik”.

“Tidak wajar ia menjejas kelancaran dan kemajuan parti dan organisasi terutama dalam persiapan pilihan raya nanti,” katanya menurut Bernama ketika merasmikan Konvensyen Amanah Nasional 2022, di Seremban, hari ini (17 September 2022).

Pada sidang media kemudian, Mohamad yang juga Ahli Parlimen Kota Raja berkata isu Wanita dan Pemuda parti itu yang mahu pucuk pimpinan mengutamakan kerusi gred A atau kerusi boleh menang diberikan kepada mereka, tidak timbul.

“Setakat ini, kita tidak meletakkan mana-mana kerusi sebagai gred A, B atau C dan sebagainya kerana kita belum dapat mengenal pasti trend pengundi ke arah mana pada pilihan raya akan datang.

“Tambahan pula, dalam kalangan kami yang senior ini pun sudah bertanding kali keempat, kelima baru menang,” katanya sambil menegaskan bahawa calon Wanita dan Pemuda akan diberi peluang pada PRU-15.

Presiden AMANAH yang mesra dengan panggilan ‘Mat Sabu’ bagaimanapun berkata pihaknya akan mempertimbangkan pandangan sayap parti itu.

“Kita akan menilai, mengkaji dan mempertimbangkan pandangan itu kerana apa yang penting untuk memastikan AMANAH bukan sahaja dapat mencapai prestasi yang baik pada PRU-15 nanti, malah membantu PH menubuhkan kerajaan selepas pilihan raya,” katanya.

Semalam, Pemuda AMANAH mahu pucuk pimpinan parti mengutamakan kerusi gred A atau kerusi boleh menang diberikan kepada sayap itu pada PRU-15.

Ketuanya Mohd Hasbie Muda berkata sayap itu menuntut agar kerusi yang diagih perlulah setanding dengan kerusi yang diberikan kepada rakan parti lain, iaitu bersifat boleh menang.

Sementara itu, AMANAH menangguhkan pemilihan parti yang sepatutnya perlu dibuat hujung tahun ini selama 18 bulan, kata Setiausaha Agungnya Datuk Dr Mohd Hatta Ramli.

Dr Mohd Hatta berkata penangguhan tersebut membolehkan pemilihan parti berkenaan dilaksanakan selewat-lewatnya Jun 2024 dan Jabatan Pendaftaran Pertubuhan (ROS) telah memberi kebenaran bagi penangguhan itu.


Hulu Langat, Klang paling berisiko banjir di Selangor mulai esok

Daerah Hulu Langat dan Klang di Selangor menjadi lokasi panas banjir ketika musim tengkujuh, kata Jabatan Bomba dan Penyelamat Malaysia (JBPM), menyusul amaran dikeluarkan Jabatan Meteorologi Malaysia (MetMalaysia) Khamis lalu.

Pengarah Jabatan Bomba dan Penyelamat Selangor Norazam Khamis berkata, terdapat 23 lokasi panas risiko banjir di kedua-dua daerah itu ketika Monsun Timur Laut.

Khamis lalu, MetMalaysia mengeluarkan amaran bahawa Monsun Timur Laut akan melanda negara lebih awal daripada jangkaan iaitu bermula esok, 7 November dan berterusan sehingga kira-kira Mac tahun depan.

Kira-kira empat hingga enam episod hujan monsun, yang akan membawa hujan lebat berterusan, dijangka berlaku sepanjang tempoh ini.

“Seperti musim tengkujuh sebelum ini, hujan lebat berterusan walaupun beberapa hari telah diketahui menyebabkan bencana banjir di kawasan rendah dan kawasan berhampiran sungai. Sekiranya hujan lebat berterusan berlaku serentak dengan fenomena air pasang besar, maka risiko banjir pasti akan meningkat,” kata MetMalaysia memberi amaran.

MetMalaysia juga meramalkan penomena air pasang besar dijangka berlaku dalam tempoh 6 hingga 11 November; 22 hingga 27 November; 7 hingga 12 Disember; 22 hingga 26 Disember; serta 6 hingga 10 Januari 2023 dan 21 hingga 25 Januari 2023.

Mengulas lanjut Norazam berkata Sabak Bernam dan Hulu Selangor dikategorikan sebagai kurang risiko manakala Kuala Selangor, Petaling, Kuala Langat, Gombak dan Sepang adalah risiko sederhana.

“Daerah Hulu Langat dan Klang telah diletakkan sebagai berisiko banjir iaitu terdapat 113 kawasan berisiko dan 23 lokasi hotspot banjir. Sebanyak 249 pusat pemindahan sementara (PPS) akan ditetapkan di dua daerah ini iaitu 188 di Klang dan 61 di Hulu Langat,” katanya menurut Sinar.

Norazam berkata, JBPM Selangor turut bersedia dengan 72 bot pelbagai jenis termasuklah bot fiber dan bot aluminium selain bot penyelamat.

Katanya, seramai 1,742 anggota Bomba Selangor akan ditempatkan sepanjang tempoh Monsun Timur Laut ini, termasuk 4,130 anggota bomba komuniti serta 700 anggota bomba sukarela.

Menurutnya, orang awam diminta untuk segera memberi info dan maklumat penting kepada agensi keselamatan berkenaan sebarang keadaan banjir dan kawasan berisiko.

“Ibu bapa juga diingatkan untuk memantau anak terutamanya sekiranya situasi mula berbahaya. Segera berpindah ke PPS selepas keadaan tidak selamat,” katanya.


Betulkah Anwar tak sakit kepala lepas ‘cai’ Rafizi kuasai MPP?

Selepas majoriti kerusi Majlis Pimpinan Pusat (MPP) dikuasai ‘angkatan perang’ Rafizi Ramli, Presiden PKR Datuk Seri Anwar Ibrahim hari ini kelihatan memuji timbalannya.

Semalam, Anwar menegur Rafizi supaya menggunakan saluran parti dalam membuat kritikan dan menasihatinya supaya menghormati setiap keputusan parti tersebut.

“Sekarang ini dia (Rafizi) seolah-olah di pinggiran dan (seolah-olah) dia tidak berada dalam kepemimpinan utama. Jadi (sepatutnya) apabila ada keputusan bersama, dia mesti pertahankan.

“Jadi saya fikir sentimen disuarakannya bertentangan dengan yang kita dengar dari keseluruhannya (perwakilan), di mana mereka mahu lihat parti bersatu, kuat dan fokus menyerang musuh. Itu sentimen dalam kongres,” kata Anwar mengulas kenyataan Rafizi mengenai popularitinya.

Rafizi sebelum ini berkata tidak ada keperluan untuk orang di sekeliling Anwar mempertahankannya daripada kritikan dan sentiasa “membodek” Ahli Parlimen Port Dickson itu.

Pada Jumaat, beliau juga berkata pemilihan terbaharu yang dijalankan oleh Invoke mendapati populariti Anwar semakin berkurangan.

Rafizi sebelum ini mengeluarkan senarai pasukannya atau “cai” dalam pemilihan MPP dan daripada senarai tersebut 13 berjaya memenangi jawatan yang ditawarkan dalam badan tertinggi PKR itu.

Mengulas lanjut, Anwar dalam ucapan penangguhan Kongres Nasional Ke-16 PKR di Shah Alam, hari ini (17 Julai 2022), menyifatkan ucapan Rafizi ibarat Panadol baginya.

“Ya, Rafizi kontroversi; kadang-kadang, dia membuat saya sakit kepala.

“Percakapannya seperti Panadol. Sekarang sakit kepala saya hilang,” kata Anwar berseloroh.

Rafizi, dalam ucapannya, meyakinkan Anwar bahawa beliau tidak akan meninggalkan parti, tetapi menegaskan bahawa beliau tidak bercadang untuk mengurangkan sikap lantangnya.

Menurutnya beliau tidak akan mengkhianati parti atau Anwar seperti yang dilakukan oleh pendahulunya Datuk Seri Mohamed Azmin Ali pada 2020 dengan “Langkah Sheraton”.

Sementara itu, Anwar memuji pemilihan dalaman baru-baru ini kerana memberi nafas baharu kepada parti itu dan menyebabkan ramai orang kecewa kerana mereka membayangkan keputusan yang berbeza.

Malah beliau menyifatkan beberapa penyokongnya tidak memahami kekuatan hubungannya dengan Rafizi.

“Saya jamin saya tidak akan terluka (dengan tindakan Rafizi). Masalahnya kita ada ramai penyokong yang tidak faham perjuangan kita.

“Hubungan kami kuat. Kami tidak berperang dengan mereka yang tidak mengkhianati kami atau mereka yang tidak rasuah,” katanya.


Shafie Apdal nafi jadi kroni Tun M

Presiden Parti Warisan (Warisan), Datuk Seri Mohd Shafie Apdal menafikan beliau adalah kroni bekas Perdana Menteri Tun Dr Mahathir Mohamad, malah memberitahu pernah berselisih pendapat dengan Ahli Parlimen Langkawi itu.

Ahli Parlimen Semporna itu juga berkata ketika di dalam UMNO sebelum ini beliau menyokong kepimpinan parti termasuk atuk Seri Anwar Ibrahim, Tun Abdullah Ahmad Badawi mahupun Datuk Seri Najib Razak.

Bagaimanapun sokongan itu tidak bermakna beliau menjadi kroni kepada mana-mana pihak, katanya memetik laporan Utusan hari ini.

“Saya pernah berada dalam UMNO bersama-sama pemimpin parti tapi, tidak bermakna kita perlu patuh kepada segala tindakan mereka.

“Ini yang menyebabkan saya keluar daripada UMNO pada 2016 dan menubuhkan Warisan dan kemudian bekerjasama dengan Pakatan Harapan (PH) pada 2018,” katanya sambil menjelaskan beliau kecewa apabila dikaitkan sebagai kroni Dr. Mahathir.

Menurutnya, beliau pernah berselisih pendapat dengan bekas Perdana Menteri itu ketika Dr Mahathir membawa masuk Parti Pribumi Bersatu Malaysia (Bersatu) ke Sabah pada 2019.

Bagaimanapun, bantahan dibuat oleh Warisan tidak diendahkan dan Bersatu berjaya melebarkan sayap ke Sabah. Situasi itu membawa kepada pertelingkahan yang besar.

“Jadi, macam mana orang boleh mengatakan saya kroni (Dr Mahathir) sedangkan saya menentang kemasukan Bersatu ke Sabah sebelum ini,” katanya.

Shafie yang juga Ahli Dewan Undangan Negeri (ADUN) itu Senallang mahu parti pembangkang mengambil pengajaran situasi yang berlaku di Johor hingga menyebabkan 1,000 ahli DAP keluar parti dan menyertai Bersatu.

Katanya, parti pembangkang harus membenarkan ahli-ahli mereka menyertai parti lain dalam blok pembangkang bagi mengelakkan ahli-ahli parti menyertai parti kerajaan.


Ultraman pun takut Covid-19

Gelagat seorang lelaki yang memakai kostum adiwira popular Jepun, Ultraman, mengejutkan orang ramai yang hadir untuk menerima vaksin Covid-19 di pusat pemberian vaksin (PPV) Hospital Pakar KPJ Pulau Pinang di Bandar Perda, Bukit Mertajam, semalam.

Mohamad Syukur Mohd Patthi, 27, hadir ke PPV itu untuk menerima suntikan dos pertama vaksin Covid-19, namun sempat melayan kehendak orang ramai yang hendak bergambar dengannya, sambil menuju ke tempat pendaftaran.

“Saya dapat panggilan untuk ke PPV ini saat akhir dan persiapan memilih kostum juga dibuat saat akhir.

“Memandangkan belum ada mana-mana penerima vaksin yang memakai kostum Ultraseven setakat ini, maka adiwira itu menjadi pilihan untuk menghiburkan petugas dan orang ramai,” katanya kepada pemberita.

Mohamad Syukur sebelum ini pernah mencuri tumpuan apabila dia bersama rakan-rakannya yang dikenali sebagai Geng Superhero Penang (GSP) menjual air jagung di tepi-tepi jalan di sekitar Kepala Batas, Seberang Jaya dan Bukit Mertajam di sini, dengan mamakai kostum adiwira kanak-kanak itu.

Katanya beliau bertindak demikian hanya kerana mahu menghiburkan orang awam, termasuk petugas barisan hadapan yang bekerja untuk memastikan imuniti kelompok dapat dicapai dengan segera sekali gus bebas Covid-19.

“Sudah dua tahun saya tidak mengenakan kostum ini berikutan Perintah Kawalan Pergerakan (PKP).

“Saya dulu membuat pekerjaan sampingan dengan memakai kostum untuk sambutan hari lahir dan pelbagai program, namun tidak dapat meneruskan kerja ini berikutan PKP,” katanya.

Selain karakter Ultraman, beliau turut mengenakan kostum adiwira popular lain, antaranya Bumblebee, Optimus Prime, Batman, Kamen Rider, Iron Man, Spiderman dan Power Rangers.

“Semua ini adalah koleksi yang saya ada dan sekarang ia hanya mampu disimpan sebab tidak ada program,” katanya yang bekerja sebagai budak penghantar secara separuh masa dengan sebuah syarikat kurier.


Ringgit tinggi berbanding dolar AS

Nilai ringgit melantun semula dan dibuka tinggi berbanding dolar AS menjelang mesyuarat keempat Jawatankuasa Dasar Monetari (MPC) Bank Negara Malaysia (BNM) yang dijadualkan minggu depan, kata seorang penganalisis.

Ringgit sebelum ini telah mencatatkan penurunan selama dua hari dagangan berturut-turut.

Pada jam 9 pagi, mata wang tempatan meningkat kepada 4.4060/4070 berbanding dolar AS daripada 4.4075/4090 pada penutup semalam, menurut Bernama.

Rakan kongsi pengurusan SPI Asset Management Stephen Innes berkata pelabur pasaran telahpun mengambil kira jangkaan kenaikan kadar dasar semalaman (OPR) oleh BNM kepada melebihi empat peratus.

“Dengan adanya subsidi dan kawalan harga serta langkah pelonggaran kuantitatif untuk menguruskan inflasi, BNM tidak perlu melakukan secara berlebihan terhadap kenaikan kadar.

“Justeru, kami berpendapat BNM tidak akan bertindak sebegitu agresif seperti penetapan harga pasaran, dan ini membuka pintu kepada ringgit yang lebih lemah kecuali jika Rizab Persekutuan (Fed) tidak menaikkan kadar selepas September,” katanya.

“Saya menjangkakan ringgit akan kekal lemah sehingga Lembaga Rizab Persekutuan menyatakan ia perlu mengurangkan kadar dan terdapat perubahan muktamad dalam dasar sifar COVID-19 China.

“Kami mengunjurkan gandingan dolar-ringgit diniagakan pada 4.45 sebelum bertambah baik pada suku keempat disebabkan oleh pemberhentian seketika dalam kenaikan kadar Fed dan pertumbuhan yang kian menggalakkan di China. Namun begitu, kami tidak membayangkan ringgit akan kembali kepada RM4.20 dalam masa terdekat dan menyasarkan RM4.35 untuk akhir tahun,” katanya.

Nilai ringgit bagaimanapun diniagakan rendah berbanding kumpulan mata wang utama yang lain.

Ringgit menyusut nilai sedikit berbanding pound Britain kepada 5.3559/3571 berbanding penutup Khamis pada 5.3485/3503 dan lemah berbanding yen Jepun kepada 3.2411/2423 daripada 3.2344/2357 sebelum ini.

Mata wang tempatan turut merosot berbanding dolar Singapura kepada 3.1686/1696 daripada 3.1670/1685 sebelum ini dan lebih rendah berbanding euro kepada 4.6144/6155 daripada 4.5961/5977 semalam.


Kenaikan harga ayam, telur tak boleh elak tapi kerajaan akan tangani

Harga ayam segar dan telur ayam mungkin naik selepas Skim Harga Maksimum Keluarga Malaysia tamat pada 4 Feb ini namun kerajaan akan mencari mekanisme bagi menanganinya demi kepentingan semua pihak.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata kerajaan akan mengkaji semula harga siling ayam bagi mengimbangi kebajikan antara pengguna dan penternak serta satu sesi libat urus bersama pelbagai agensi berkaitan diadakan semalam.

“Dalam sesi libat urus yang diadakan bersama pelbagai agensi termasuk Kementerian Kewangan, Kementerian Pertanian dan Industri Makanan (MAFI) dan persatuan penternak itu, kita mendengar keluhan penternak mengenai harga ternakan dan kos operasi yang dikatakan meningkat disebabkan kos import dedak ayam.

“Pengguna juga harus faham mengenai masalah ini sebab ia agak rumit. Bukan mudah nak letak harga rendah tapi penternak tak dapat keluarkan bekalan. Jadi kita akan bermasalah tiada bekalan nanti,” katanya menurut laporan Bernama.

Beliau berkata kepada pemberita selepas menyerahkan bantuan kepada mangsa banjir di pusat pemindahan sementara (PPS) Sekolah Menengah Kebangsaan (SMK) Sungai Rambai hari ini.

Nanta berkata harga kawalan ayam hingga 4 Feb di peringkat runcit adalah RM9.10 sekilogram namun mendapat keluhan daripada penternak yang bukan sahaja melibatkan kos tetapi tempoh skim kawalan yang terlalu lama.

Beliau berkata kementeriannya akan mencari mekanisme terbaik bersama MAFI dan menjaga harga di peringkat runcit dan pemborong.

“Harga siling mungkin akan tinggi tetapi kita akan lihat dahulu sebab kita ada strategi lain seperti MAFI mengimport ayam dari luar. Kalau itu yang terjadi, harga tak perlu naik sebab ada persaingan,” katanya.


Dunia catat lebih dua juta kes harian

Secara purata dunia merekodkan lebih dua juta jangkitan harian Covid-19 antara 1 hingga 7 Januari dengan lonjakan dua kali ganda dalam tempoh 10 hari.

Perkiraan AFP menunjukkan sebanyak 2,106,118 jangkitan baharu harian dilaporkan dalam tempoh tujuh hari, sejurus selepas ambang sejuta kes dicatat pada minggu antara 23 hingga 29 Disember 2021.

Jumlah kes baharu peringkat global meningkat 270 peratus sejak varian Omicron – paling pantas menular – ditemukan di Afrika Selatan, pada akhir November lalu.

Menurut Pusat Sains dan Kejuruteraan Sistem Universiti Johns Hopkins, dunia mencapai rekod 300 juta kes positif pada 6 Januari lalu.

Namun, kematian berkaitan Covid-19 berada pada tahap terendah sejak Oktober 2020, dengan purata 6,237 kematian sehari direkodkan antara 1 Januari lalu hingga semalam.

Walaupun kajian awal mencadangkan Omicron menyebabkan jangkitan yang kurang teruk, pakar memberi amaran jumlah kes yang didorong oleh varian itu masih boleh menjejaskan sistem kesihatan.

Negara-negara di seluruh dunia telah memperkenalkan semula sekatan dan meningkatkan program vaksinasi dalam usaha untuk membendung penularan virus itu.

Eropah, serta Amerika Syarikat (AS) dan Kanada, kini menjadi ‘kawasan panas’ jangkitan Covid-19 di dunia, dengan masing-masing mewakili 49 peratus dan 33 peratus kes Covid-19 global pada minggu lalu.

Kes Covid-19 melonjak sebanyak 47 peratus di Eropah dan 76 peratus di AS dan Kanada berbanding minggu sebelumnya.

Dalam tempoh sama, jangkitan juga meningkat 224 peratus di Oceania; Amerika Latin dan Caribbean (148 peratus); Timur Tengah (116 peratus); dan Asia (145 peratus).

Pertubuhan Kesihatan Sedunia (WHO) menganggarkan jumlah keseluruhan kes kematian mungkin dua hingga tiga kali lebih tinggi, selepas mengambil kira lebihan korban dikaitkan dengan Covid-19. – Agensi


Ibu, rakan lelaki dan nenek tidak mengaku salah dera kanak-kanak

Seorang ibu mengaku tidak bersalah di Mahkamah Sesyen Georgetown hari ini atas pertuduhan mendera dua anaknya, masing-masing berusia tiga dan lima tahun dalam kejadian pertengahan bulan ini.

Wanita berumur 28 tahun yang bekerja sebagai pembantu kedai makan itu didakwa melakukan penderaan dan penganiayaan kepada anak lelakinya berusia tiga tahun dan perempuan berusia lima tahun sehingga mengakibatkan kecederaan antara 13 hingga 27 Mei lepas di rumah pangsa di Jalan Air Itam di sini, lapor Bernama.

Dia didakwa di bawah Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjara tidak melebihi 20 tahun atau kedua-duanya sekali jika sabit kesalahan.

Kes dikendalikan Timbalan Pendakwa Raya, Wan Amira Ruzaini Wan Abdul Razak manakala tertuduh tidak diwakili peguam.

Hakim Mazdi Abdul Hamid membenarkan tertuduh diikat jamin sebanyak RM10,000 dengan seorang penjamin bagi kedua-dua pertuduhan dengan syarat tambahan perlu melapor diri di balai polis setiap bulan, menyerahkan pasport kepada mahkamah selain tidak dibenarkan mengganggu mangsa atau saksi sehingga kes selesai dibicarakan.

Mahkamah menetapkan 6 Julai untuk sebutan semula kes.

Sementara itu, di Mahkamah Sesyen berasingan, nenek mangsa dan rakan lelaki ibu kanak-kanak tersebut turut mengaku tidak bersalah atas pertuduhan penderaan ke atas kedua-dua kanak-kanak itu pada tarikh dan waktu yang sama.

Nenek mangsa, 52, dan lelaki berusia 42 tahun yang merupakan penjaga kepada mangsa, didakwa mengikut Seksyen 31 (1) (a) Akta Kanak-Kanak 2001 yang membawa hukuman denda maksimum RM50,000 atau penjarakan tidak melebihi 20 tahun atau kedua-duanya sekali jika sabit kesalahan.

Timbalan Pendakwa Raya Muhammad Shahrezal Mohd Shukri tidak menawarkan jaminan kepada kedua-dua tertuduh yang tidak diwakili peguam, namun nenek mangsa memohon dibenarkan diikat jamin kerana menanggung seorang anak yang masih bersekolah selain hanya bekerja sebagai tukang cuci dengan pendapatan kira-kira RM70 sehari.

Rakan lelaki ibu mangsa yang bekerja sebagai pembantu gerai jualan durian dengan pendapatan kira-kira RM20 sehari juga memohon dibenarkan diikat jamin.

Hakim Norsalha Hamzah membenarkan mereka diikat jamin masing-masing RM12,000 dengan seorang penjamin dengan syarat tambahan tidak dibenarkan mendekati atau mengganggu mangsa dan saksi kes tersebut selain perlu melaporkan diri setiap bulan di balai polis berdekatan sehingga perbicaraan kes selesai.

Sebutan semula kes pada 4 Julai.


YADIM desak MCMC padam klip video raya promosi LGBT

Yayasan Dakwah Islamiah Malaysia (YADIM) mendesak Suruhanjaya Komunikasi dan Multimedia (MCMC) menarik atau memadam video muzik hari raya menampilkan usahawan kosmetik terkenal baru-baru ini, yang jelas mempromosi budaya songsang lesbian, gay, biseksual dan transgender (LGBT).

Ketua Pegawai Eksekutif YADIM Tuan Kamarul Arief Tuan Soh berkata selain itu, MCMC juga digesa mengambil tindakan sewajarnya di bawah akta suruhanjaya itu, agar tindakan biadab seumpama itu tidak berulang, terutama oleh individu sama, khususnya di dalam bulan Ramadan.

“Sudah sampai masanya tindakan yang lebih tegas diambil pihak bertanggungjawab terutama MCMC, kerana ia melibatkan penyebaran dalam ruang siber, tidak perlu lagi amaran diberikan kepada individu berkenaan, kerana beliau banyak kali terlibat dengan kontroversi seumpama itu.

“MCMC bukan sahaja boleh menarik balik atau mengharamkan video berkenaan, tetapi kepada penyebar dan pembuat video itu juga boleh diambil tindakan.

“Ada batas yang tidak boleh dilanggar terutama di Malaysia dan melibatkan masyarakat Muslim, dan dalam tempoh Ramadan ini,” katanya memetik laporan Bernama selepas Program Bantuan Hari Raya Aidilfitri YADIM di Melaka, hari ini.

Terdahulu beliau meluangkan masa membantu ibu tunggal Umi Nur Faizah Fauzan Ali Halimi dan empat anaknya berusia tujuh hingga 15 tahun memilih pakaian raya sumbangan YADIM.

Beliau berkata YADIM juga bersedia membuat laporan kepada MCMC berkaitan video muzik berkenaan sekiranya diperlukan, bagi membolehkan tindakan diambil ke atas individu tersebut.

Katanya selain itu orang ramai diseru menggunakan kuasa mereka sebagai pengguna, agar hiburan yang dikategorikan sebagai ‘sampah’ tidak disajikan lagi kepada masyarakat secara umum.

Tuan Kamarul Arief berkata video muzik berkenaan dilihat hanya sebagai salah satu kaedah pemasaran oleh individu berkenaan untuk perniagaannya, walaupun pendekatan tersebut adalah tidak betul dan dilabel sebagai ‘bad promotion’.

Dalam pada itu, beliau berkata YADIM berkata komited untuk mengekang proses normalisasi LGBT di negara ini menerusi pelbagai pendekatan termasuk penerangan, penguatkuasaan undang-undang dan advokasi berterusan yang akan digerakkan kira-kira 10,000 ejen dakwah yayasan berkenaan, yang berada di peringkat universiti dan sekolah.

Dalam perkembangan lain, beliau berkata YADIM memperuntukkan kira-kira RM500,000 bagi membantu 10,000 asnaf, fakir dan miskin sepanjang Ramadan ini.

Sementara itu, Umi Nur Faizah yang mencari barangan terpakai untuk membesarkan empat anaknya berkata beliau bersyukur mendapat sumbangan pakaian hari raya untuk mereka sekeluarga, sekali gus memberi keceriaan kepada anaknya untu menyambut lebaran.

“Alhamdulillah, syukur… ada juga baju raya untuk empat anak saya dan diri saya. Saya tidak menyangka dapat membuat persiapan hari raya seperti orang lain,” katanya.


MPN yakin ekonomi negara rancak selepas sempadan dibuka: Muhyiddin

Majlis Pemulihan Negara (MPN) yakin proses pemulihan ekonomi negara akan kembali rancak dalam tempoh beberapa bulan akan datang susulan pembukaan semula sempadan negara pada 1 April.

Pengerusi MPN Tan Sri Muhyiddin Yassin bagaimanapun menjangkakan pemulihan ekonomi itu mungkin mengambil masa setahun atau dua tahun.

“Tetapi ia adalah satu permulaan yang baik dan MPN yakin apabila sempadan negara telah dibuka, maka proses pemulihan ekonomi negara akan lebih rancak dan lebih cepat.

“Sekarang ini pun sudah bermula tetapi tidak serancak yang kita kehendaki kerana sempadan negara dulunya ditutup,” katanya kepada pemberita selepas meninjau Lapangan Terbang Antarabangsa Kuala Lumpur (KLIA) di Sepang, semalam.

Muhyiddin berkata apabila sempadan dibuka maka aktiviti-aktiviti ekonomi bertambah dengan kehadiran pelawat dan pelabur.

Menurutnya prosedur operasi standard (SOP) untuk pengembara yang dipermudah akan menggalakkan lebih ramai pelancong kembali mengunjungi negara ini.

Beliau berkata difahamkan 50 syarikat penerbangan kembali mendarat di Lapangan Terbang Antarabangsa Kuala Lumpur (KLIA) dan ini merupakan petanda baik.

“Pelawat juga lebih 250,000 orang sehingga hari ini tapi jumlah itu masih rendah daripada sasaran. Setelah negara ditutup kepada dunia sekian lama, kita tidak boleh jangka dua minggu mencacak naik.

“Tapi kalau ikut sasaran masih rendah. Daripada tarikh diumumkan itu dia tidak mencacak naik begitu saja. Dia akan mengambil masa. Tapi ini satu permulaan yang baik.

“Jadi kita yakin dengan pembukaan sempadan dengan banyak negara-negara lain disebabkan masalah Covid sudah mudah dapat dikawal maka pelancong yang kita harap akan datang berkunjung kembali ke Malaysia akan datang dengan seberapa cepat yang boleh,” katanya.

Muhyiddin berkata proses itu akan mengambil masa sekurang-kurangnya dua tahun sebelum negara pulih seperti sediakala.

Beliau berkata memandangkan sektor pelancongan, yang menyumbang RM80 bilion setahun kepada negara, adalah antara yang terkesan teruk ekoran pandemik Covid-19, satu taklimat akan diadakan bersama Kementerian Pelancongan, Seni dan Budaya bagi meneliti proses pemulihan sektor itu yang dijangka mengambil masa sekurang-kurangnya tiga tahun untuk kembali pulih.


Empat warga Nigeria ditahan disyaki terlibat kes penipuan bungkusan

Polis menahan empat suspek susulan siasatan ke atas kes penipuan bungkusan yang menyebabkan seorang pesara mengalami kerugian RM64,000.

Dalam satu kenyataan pada Jumaat (8 Julai), Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata mangsa telah ditipu pada Mac lalu selepas dipercayai menjalin persahabatan dengan seorang wanita warga Jerman di Facebook.

Kedua-duanya terus berhubung melalui WhatsApp dan mangsa diberitahu bahawa dia telah dihantar beberapa hadiah.

“Selepas beberapa lama suspek memberitahu dia menghantar beberapa barangan seperti komputer riba, jersi bola sepak dan wang tunai RM20,000 tanpa sebab yang jelas, hanya menyatakan ia adalah hadiah.

“Pada 21 Mac, mangsa menerima panggilan daripada ‘Patrick’ yang mendakwa dia dari British Delivery Service. Dia diberitahu barang itu sudah sampai ke Malaysia tetapi tidak menjelaskan ke mana ia dihantar.

“Mangsa kemudiannya diberitahu untuk membayar RM1,750 untuk beberapa kos termasuk kos pemprosesan jika mahu barangan itu. Mempercayanya, mangsa membuat beberapa pembayaran ke dalam beberapa akaun bank, menyebabkan kerugian keseluruhannya RM64,000, ” katanya.

Mangsa akhirnya mengesyaki dia telah ditipu sebelum membuat laporan.

Berdasarkan maklumat yang dikumpul, serbuan dilakukan pada 6 Julai lalu, di sebuah restoran makanan segera di Sri Damansara.

“Empat warga Nigeria ditahan berusia dalam lingkungan 30-an dan 40-an. Beberapa rampasan turut dilakukan termasuk bukti kukuh yang menunjukkan suspek merupakan pesalah utama kes tersebut. Mereka direman empat hari sehingga 10 Julai ini,” katanya.

Fakhrudin menasihatkan orang ramai supaya berhati-hati dan tidak terpengaruh dengan janji seperti itu daripada “rakan dalam talian”.


Jumlah pengundi naik 21 juta lebih berbanding 14.9 juta pada 2018

Suruhanjaya Pilihan Raya Malaysia (SPR) merekodkan peningkatan jumlah pengundi setakat bulan Jun 2022 apabila sebanyak 21,113,234 orang pemilih sudah didaftar dan diwartakan.

Jumlah tersebut menyaksikan peningkatan yang ketara dikalangan pengundi muda berbanding jumlah pengundi pada Pilihan Raya Umum Ke-14 (PRU-14) lalu, malah jumlah keseluruhan pengundi jauh lebih tinggi berbanding hanya 14.9 juta pada 2018.

Timbalan Menteri di Jabatan Perdana Menteri (Hal Ehwal Undang-Undang), Datuk Mas Ermieyati Samsuddin, berkata daripada jumlah itu, seramai 1,141,749 orang iaitu 5.4 peratus adalah pemilih berumur 18 tahun hingga 20 tahun, manakala baki 19,971,485 orang atau 94.6 peratus ialah pemilih berumur 21 tahun dan ke atas.

“Susulan penguatkuasaan had umur pemilih daripada umur 21 tahun kepada 18 tahun pada 15 Disember 2021, sudah menyaksikan pertambahan ketara pemilih seramai 5.8 juta orang yang mana 1.2 juta orang adalah terdiri daripada golongan anak muda berusia 18 hingga 20 tahun.

“Pertambahan pengundi dalam kalangan generasi muda adalah wajar dan mustahak bagi kerajaan untuk memastikan golongan ini bersedia dari aspek pengetahuan dan pemupukan nilai dalam membentuk negara bangsa terutama hak mengundi sebagai rakyat Malaysia,” katanya di Dewan Rakyat hari ini.

Mas Ermieyati ditanya Ahli Parlimen Saban Bernam, Datuk Mohd Fasiah Mohd Fakeh (PN-Sabak Bernam) berhubung jumlah pengundi terbaharu yang didaftarkan.

Mengulas lanjut, Mas Ermieyati berkata, Akademi Pilihan Raya (APR) melalui kerjasama pelbagai pihak seperti agensi kerajaan, pertubuhan, persatuan, pertubuhan bukan kerajaan (NGO) sudah mempergiat pelaksanaan Program Pendidikan Pengundi khususnya kepada golongan anak muda.

Katanya, ia termasuk di peringkat institusi pengajian tinggi, masyarakat dan komuniti, acara kementerian atau jabatan dan pentauliahan kepada golongan pendidik atau mahasiswa untuk memberikan pendidikan dan kefahaman mengenai proses pilihan raya.

Media sebelum ini melaporkan, jumlah pengundi berdaftar dijangka meningkat kepada 22.7 juta menjelang 2023, menyaksikan peningkatan hampir 50 peratus berbanding 14.9 juta yang direkodkan menerusi daftar pemilih pada PRU-14 pada 2018.


Kerajaan Kedah tampung bayaran sewa sehingga rumah baharu mangsa banjir siap

Bayaran sewa rumah mangsa banjir di Baling akan terus dibayar kerajaan negeri Kedah sehingga rumah baharu mereka disiapkan, kata Datuk Seri Muhammad Sanusi Md Nor.

Menteri Besar Kedah itu memberi komitmen kerajaan negeri akan menampung bayaran sewa rumah yang didiami oleh beberapa keluarga yang menjadi mangsa banjir sementara menunggu pembinaan rumah mereka yang sedang berjalan siap sepenuhnya.

“Saya akan berbincang dengan Pegawai Daerah Baling kerana kita sasarkan itu siap sepenuhnya pada Disember lalu, dan kerajaan negeri juga menanggung bayaran sewa rumah mangsa banjir selama enam bulan.

“Tetapi sekarang sudah masuk Januari dan rumah masih belum siap lagi, jadi kita akan bantu untuk sambung bayaran sewa itu hingga semua rumah berkenaan siap dibina sepenuhnya,” katanya dipetik laporan media.

Ketika ini, pembinaan rumah baharu penduduk yang kehilangan kediaman akibat banjir di Baling pada 4 Julai tahun lalu sedang berjalan dan dijangka siap selewat-lewatnya hujung bulan depan.

Pembinaan rumah di Desa KEDA Kampung Sadek, Baling, masih berjalan dengan hanya empat rumah sedang dibina, manakala selebihnya dalam proses menambun tanah.

“Kita tidak boleh (siap rumah) lepas Februari sebab sasaran kita Disember. Kalau saya cakap siap awal, tetapi tidak boleh siap pada waktu yang dimaklumkan susah pula.

“Jadi saya akan minta laporan jangkaan bila rumah itu boleh siap daripada pihak pemaju,” katanya lagi.

Pada 6 Julai tahun lalu, Muhammad Sanusi memaklumkan bahawa kerajaan Kedah akan menanggung sepenuhnya bayaran sewa untuk penempatan sementara selama enam bulan bagi penduduk yang kehilangan rumah akibat banjir puing.

Kejadian banjir puing pada 4 Julai itu itu menyebabkan 41 kawasan di daerah Baling terjejas yang turut mengorbankan tiga nyawa termasuk wanita hamil serta mengakibatkan kerugian berjumlah RM28 juta.


Allah pilih saya urus situasi paling sukar rakyat, negara: Muhyiddin

Tan Sri Muhyiddin Yassin yakin dan percaya Allah memilihnya menjadi Perdana Menteri (PM) kelapan pada 2020 lalu untuk menangani situasi paling sukar pernah dihadapi rakyat dan negara, khususnya berkaitan pandemik Covid-19 dan ekonomi.

Beliau sendiri tidak pernah bermimpi untuk menjadi PM dan tidak melakukan perancangan untuk menduduki jawatan nombor satu negara itu sebelum ini, terutama ketika berada di dalam UMNO.

“Kalau UMNO siapa nak jadi presiden lepas tu jadi Perdana Menteri… saya duduk kat situ dulu kan… saya tahu… atau pun membuat satu pelan… tidak ada…

“… yang lepas kalau dah kata, Allah takdirkan jadi maka jadi lah… atas sebab mungkin kerana Dia hantar saya… untuk menguruskan satu situasi yang sukar… lepas selesai… boleh berehat,” katanya merujuk kepada ayat 137 surah Al-Baqarah yang bermaksud “Dan bila Dia berkehendak (untuk menciptakan) sesuatu, maka (cukuplah) Dia hanya mengatakan kepadanya: “Jadilah”, maka jadilah ia.”

Untuk rekod, Muhyiddin mengangkat sumpah sebagai PM kelapan pada 1 Mac 2020, setelah Tun Dr Mahathir Mohamad yang menjadi PM kali kedua pada 2018 meletak jawatan.

Ketika itu, Muhyiddin berdepan cabaran paling besar dalam sejarah seorang PM Malaysia apabila perlu menguruskan wabak Covid-19, yang turut melanda seluruh dunia. Wabak itu juga menjejaskan ekonomi negara.

Beliau terpaksa membuat beberapa keputusan sukar, termasuk menutup sempadan negara dan mengenakan Perintah Kawalan Pergerakan (PKP) yang menghalang rakyat untuk keluar bekerja dan mencari rezeki.

Baginya, nyawa rakyat lebih penting, namun pada masa sama kerajaan pimpinan beliau tidak melupakan kesusahan rakyat, sebaliknya memberi bantuan wang tunai serta bakul makanan bernilai ratusan bilion ringgit.

Mengulas lanjut dalam temu bual eksklusif bersama Utusan TV, Muhyiddin yang juga Pengerusi Perikatan Nasional (PN) berkata dalam soal masa depan negara, banyak sebab dan keperluan yang mesti dilakukannya, khususnya dalam usaha memulihkan ekonomi.

Muhyiddin yang diletakkan sebagai calon PM sekiranya PN memenangi PRU-15 pada 19 November depan berkata, negara memerlukan anjakan besar untuk keluar daripada kemelut ekonomi yang kritikal.

“Saya tidak mahu pertikai keupayaan rakan-rakan sebelah sana, siapa bakal calon Perdana Menteri.

“Tidak adil untuk saya katakan Anwar (Datuk Seri Anwar Ibrahim) tidak layak, Zahid (Datuk Seri Dr Ahmad Zahid Hamidi) tidak layak, Ismail Sabri (Datuk Seri Ismail Sabri Yaakob) tidak layak…. mereka layak

“Namun bagaimana mereka mahu menyelesaikan masalah? Seberapa pantas anda selesaikan? Lima tahun? Tak mungkin. Paling lama kita ada kira-kira dua tahun… boleh anda lakukan.

“Dan yang keduanya adakan anda tahu berkaitan kedudukan kewangan kerajaan… nak buat… duit kat mana… nak curi macam 1MDB?… jangan… berdosa besar… (jadi) bagaimana?” katanya.

“Jadi kita mesti tahu dasar fiskal kerajaan, kewangan negara, bagaimana perolehan kerajaan dihasilkan… apa yang perlu dilakukan untuk mempercepatkan pemulihan ekonomi….

“Saya sudah melalui banyak pilihan raya… dulu memang dilaung-laungkan BN menang… BN menang… tapi kali ini (dalam keadaan negara sekarang) jika BN menang, negara akan merudum jatuh,” katanya.


PN N.Sembilan selesai bahagi kerusi, tinggal umum

Perikatan Nasional (PN) Negeri Sembilan selesai membuat pembahagian kerusi bagi menghadapi pilihan raya negeri (PRN) yang dijangka tidak lama lagi.

Timbalan Pengerusinya, Rafiei Mustapha berkata kini mereka menanti untuk pengumuman sahaja.

“Soal kerusi sudah selesai, jadi terpulang kepada pucuk pimpinan parti komponen masing-masing memuktamadkan calon pula.

“Kami sudah bersedia lama dan menunggu DUN bubar sahaja kemudian kita mulakan kempen yang sebenar,” katanya lapor Sinar Harian.

Sebelum ini dilaporkan, bekas Ketua Badan Perhubungan Negeri Sembilan PN, Datuk Eddin Syazlee Shith memaklumkan PN negeri itu menyasarkan untuk memenangi sekurang-kurangnya 19 daripada keseluruhan 36 kerusi DUN pada PRN kali ini sekali gus membolehkan PN membentuk kerajaan negeri.

Dalam pada itu ketika ditanya soal pengguguran Eddin Syazlee sebagai Pengerusi, Rafiei yang juga Pesuruhjaya PAS Negeri Sembilan berkata ia tidak menjejaskan perancangan dan gerak kerja yang sudah disusun serta dilaksanakan bersama sebelum ini.

“Beliau masih terlibat dalam memastikan usaha berkenaan berjalan lancar dan saya keputusan yang dibuat oleh pucuk kepemimpinan PN berhubung pertukaran jawatan itu adalah sebagai persiapan menghadapi PRN,” katanya.


Polis simpan telefon Rafizi untuk analisis forensik, kata KPN

Polis Diraja Malaysia (PDRM) menafikan tindakan menyimpan telefon bimbit milik Timbalan Presiden PKR Rafizi Ramli sebagai satu bentuk intimidasi.

Ketua Polis Negara Tan Sri Acryl Sani Abdullah Sani berkata tindakan tersebut adalah sebahagian proses siasatan bagi kesalahan di bawah Kanun Keseksaan (Akta 574) dan Akta Komunikasi dan Multimedia 1998 (Akta 588) bagi membolehkan analisis forensik digital dijalankan.

“Peranti berkenaan akan dipulangkan kelak setelah proses analisis dan siasatan selesai,” kata Acryl Sani dalam kenyataan malam ini.

Beliau berkata Rafizi telah dipanggil dan dirakam percakapan pada 3 Sept lepas bagi membantu siasatan setelah laporan polis diterima berhubung kenyataan tular di aplikasi media sosial yang didakwa berunsur fitnah terhadap Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad.

Katanya bagi membantu siasatan, sebuah telefon bimbit bersama kad sim dipercayai digunakan untuk memuat naik hantaran yang disiasat, telah diambil dan disimpan oleh pihak polis bagi proses analisis forensik digital.

Selain itu, beliau berkata pihaknya juga sedang menyiasat laporan yang dibuat terhadap Dr Abdul Latiff dan sesi rakaman keterangannya telah dijalankan, selain turut memaklumkan proses siasatan bagi kedua-dua laporan polis adalah secara profesional tanpa sebarang bentuk tekanan seperti didakwa oleh pihak tertentu.

“Orang ramai dinasihatkan agar tidak membuat sebarang spekulasi yang boleh mengganggu proses siasatan dan memberikan ruang kepada PDRM untuk menyiapkan kertas siasatan,” katanya.

Ketua pembangkang Datuk Seri Anwar Ibrahim dalam kenyataan media hari ini menggesa Acryl Sani menghentikan tekanan dan gangguan terhadap Rafizi susulan tindakan polis merampas telefon bimbit timbalan presiden PKR itu ketika beliau memberi keterangan berhubung dakwaan terhadap Dr Abdul Latiff semalam. – Bernama


Tips kuarantin di rumah, kelengkapan yang perlu disediakan

Situasi jangkitan Covid-19  ketika ini dilihat membimbangkan apabila sekitar 20,000 kes sehari dilaporkan. Justeru secara tidak langsung orang ramai perlu memantau kesihatan sendiri berikutan fasiliti perubatan yang dilihat semakin sesak.

Ramai pihak mencadangkan agar setiap rumah mempunyai peralatan perubatan asas dalam usaha menyelamatkan nyawa seperti oximeter, portable oxygen cylinder, termometer elektronik dan sebagainya selain beberapa ubatan.

Menurut Pegawai Perubatan Pantai Hospital Penang, Dr. Wildan Azhar Ahmad, bagi mereka yang mempunyai pelbagai masalah kesihatan, kadang kala simptom ‘Happy Hypoxia’ boleh terjadi dalam keadaan pesakit tidak sedar. Oleh itu, bacaan oksigen yang mulai menurun boleh dibaca lebih awal menerusi pulse oximeter.

“Selain itu, pesakit perlu rajin melakukan ujian ‘Exertional Dyspnoea Test’ dan melihat jika ada pengurangan lebih daripada tiga peratus paras oksigen dari kadar sebelum ujian dibuat. Ujian ini penting supaya tindakan awal boleh diambil oleh petugas perubatan,” jelasnya.

Dalam pada itu, orang ramai memerlukan peralatan kesihatan lain seperti mesin ukur tekanan darah, termometer dan pulse oximeter penting untuk mengetahui keadaan kesihatan semasa.

“Berkenaan portable oxygen cylinder, kebiasaannya kurang diperlukan melainkan pesakit ada masalah kesihatan berkaitan paru-paru yang teruk,” katanya.

Menurut Dr. Wildan, jika seseorang mendapat bacaan tidak normal daripada peralatan berkenaan, ini menunjukkan pesakit mengalami paras oksigen kurang dari 95 peratus  atau pengurangan lebih tiga peratus selepas Exertional Dyspnoea Test.

Selain itu, pesakit mungkin mengalami  tekanan darah rendah atau terlalu tinggi, nadi yang sangat laju

Sekiranya keadaan ini berlaku, segeralah menghubungi Pejabat Kesihatan Daerah (PKD) terdekat atau terus hubungi 999 jika keadaan anda tidak stabil.

Ditanya tentang pendapat beliau sekiranya setiap isi rumah memiliki kit ujian Covid-19 yang kini sudah dijual, beliau berkata ini satu keperluan.

“Sebab banyak kes yang dilaporkan pada masa ini tidak diketahui sumber jangkitan. Jika anda termasuk dalam golongan berisiko atau risau mungkin terdedah jangkitan, lebih baik untuk melakukan sendiri ujian Covid-19 di rumah sebagai saringan awal.

“Dari segi ubat-ubatan dan makanan tambahan, orang ramai boleh menyediakan ubat demam, batuk, selesema dan sakit badan. Makanan sedia ada sudah memadai, tapi jika mampu untuk membeli multivitamin sebagai tambahan, ia sedikit sebanyak boleh membantu dan tidak menjadi kesalahan,” katanya.

Tambah  Dr. Wildan, bagi mereka yang sudah divaksin, tidak mempunyai masalah kesihatan sebelum ini dan berat badan yang terkawal, risiko untuk mengalami gejala lebih teruk adalah rendah. Namun, perlu sentiasa memantau keadaan diri setiap hari menggunakan peralatan perubatan yang dicadangkan.

“Selain itu, jika pesakit mengalami gejala muntah dan cirit-birit yang teruk serta kurang selera makan atau minum,  anda perlu melaporkan kepada pihak hospital. Ini kerana anda memerlukan penilaian awal sebelum mengalami dehidrasi yang teruk,” jelasnya.


Apa nak jadi Malaysia?

Ramai pemandu dan penunggang motosikal semakin panas baran dan bertindak sesuka hati ketika dijalan raya sejak kebelakangan ini.

Tidak hairanlah ada anak-anak yang sanggup membunuh ibu bapa sendiri hanya kerana isu kecil atau dipengaruhi dadah, selain tidak menghormati orang yang lebih tua.

Bagi mereka melepaskan kemarahan hanya untuk memuaskan hati, namun Malaysia mempunyai undang-undang. Mereka yang menggunakan kekerasan terhadap individu lain akan menerima padahnya.

Hari ini, tular di media sosial seorang lelaki dipercayai warga emas yang memandu kereta dibelasan seorang pemuda.

Kejadian dikatakan berlaku di satu persimpangan yang sibuk di Padang Jawa, Klang, Selangor.

Seorang pemuda yang menunggang motosikal dikatakan tidak puas hati dengan warga emas itu sebelum memukulnya tanpa belas kasihan, sebelum dihalang orang ramai yang lalu lalang.

Dalam kejadian itu, tidak pasti siapa yang bersalah namun ramai pengguna media sosial yang mempertikaikan tindakan ganas pemuda terbabit yang melepaskan geramnya.

Pengguna media sosial yang dikenali sebagai Azikry Yaakub III berkata tidak semua orang boleh menahan sabar dan melepaskan kemarahan.

“Fikir marah, memang tak semua orang boleh tahan. Tapi kita kena cuba sedaya upaya untuk tenang dan sabar fikir kesan jika sudah terlanjur melepaskan geram sampai belasah macam ini.

“Siapa salah itu dah jadi no 2. Dunia ada undang-undang jugak. Terpaksa akur. Takziah bro, memang kau kena angkut rasanya walaupun kau “mungkin” tak bersalah tapi kau dah buat cara salah,” tulisnya.

Seorang lagi, Abdul Rauf berkata mungkin ada sebab pemuda itu terlalu marahkan pemandu kereta berkenaan.

“Tapi jangan terlalu mengikut kemarahan sangat… hormatlah sikit orang tua.

“Kalau pakcik tu mati sakit jantung, tak pasal-pasal kena tuduh membunuh tanpa niat. Benda boleh selesai elok-elok,” katanya.

Bagaimanapun, berdasarkan klip video susulan yang dimuat naik di media sosial, pemuda terbabit telah ditahan selepas beberapa anggota polis tiba di tempat kejadian.

Warga emas terbabit juga dibawa ke balai polis untuk memberi keterangan.


Najib hanya syok sendiri, kata Dewan Ulamak PAS Pusat

PAS menganggap ‘troll’ dan lontaran polemik dibuat bekas Perdana Menteri, Datuk Seri Najib Razak di media sosial berkaitan isu semasa, termasuk Covid-19, sekadar keseronokan untuk mendapatkan reaksi ‘suka’ pengikut sendiri.

Ketua Dewan Ulamak PAS Pusat (DUPP), Datuk Dr Nik Muhammad Zawawi Salleh berpendapat apa yang ditulis oleh Najib tidak memberi apa-apa faedah kepada keadaan negara sekarang.

“Dato’ Seri Najib Razak juga dinasihatkan agar kurangkan troll dan lontaran polemik yang tidak memberikan apa-apa faedah kepada situasi sekarang ini, perkara tersebut hanya keseronokan untuk mendapatkan reaksi ‘suka’ oleh pengikut sendiri di media sosial sahaja.

“Beliau sebagai mantan Perdana Menteri sepatutnya turut serta bersama dalam fokus ini membantu rakyat yang susah dan seiringan dengan tindakan kerajaan jika benar berjiwa besar setelah tidak lagi menjadi Perdana Menteri,” katanya dalam kenyataan hari ini.

Ahli Parlimen Pasir Puteh menyifatkan kenyataan media sama ada berbentuk video atau tulisan oleh ahli politik yang membawa naratif kononnya kerajaan Perikatan Nasional (PN) gagal susulan peningkatan angka positif Covid-19 adalah satu kerja jahat yang merosakkan ‘mood’ petugas barisan hadapan dan rakyat yang kini bersama-sama dengan kerajaan PN.

“Lontaran persoalan mengenai peningkatan angka positif sedangkan penguatkuasaan PKP, PKPD, PKPB dan PKPP sedang berlangsung adalah persepsi yang tidak wajar bagi seorang ahli politik malah seakan lupa akan segala yang berlaku terkait dengan ketentuan dari Allah sebagai ujian.

“Kita sebagai manusia hanya rancang, usaha dan ikhtiar, selebihnya adalah serah pada ketentuan daripada Allah. Peningkatan angka positif ini bukan hanya berlaku di Malaysia sahaja malah boleh dilihat di negara-negara luar juga dan paling ketara ialah di India,” katanya.

Nik Zawawi berkata, perkara ini bukan soal kegagalan atau kejayaan negara tetapi, kerajaan PN telah berusaha sehabis baik dengan penguatkuasaan prosedur operasi standard (SOP) dan suntikan dana bagi meringankan beban kewangan rakyat yang terjejas.


Sesi persekolahan kembali normal, pelajar wajib hadir ke sekolah

Sesi persekolahan di seluruh negara kembali menjadi normal dengan kehadiran adalah diwajibkan, susulan pengumuman Kementerian Kesihatan yang memberi beberapa kelonggaran prosedur operasi standard (SOP) mulai 1 Mei depan.

Menteri Kanan Pendidikan Datuk Dr Radzi Jidin berkata jika sebelum ini kehadiran pelajar ke sekolah adalah tidak diwajibkan di mana mereka tidak diambil tindakan disiplin jika tidak hadir, namun kini keadaan kembali menjadi normal.

“Jadi pada kita bergerak ke fasa endemik ini mewajibkan kehadiran murid ke sekolah namun seperti biasa sekiranya ada sebab-sebab tertentu yang tidak dapat hadir ke sekolah maka perlu maklumkan kepada pihak sekolah.

“Apa yang paling penting perbezaan dengan apa yang kita laksanakan sebelum ini. Kehadiran ke sekolah adalah diwajibkan sepertimana sebelumnya sebelum datangnya pandemik Covid-19,” katanya pada sidang media khas, hari ini.

Radzi berkata, KPM juga membuat keputusan tiada lagi penjarakan fizikal di dalam kawasan sekolah dan guru diberi pilihan untuk melaksanakan pendekatan yang dirasakan terbaik dalam penyusunan murid dan kelas.

“Penjarakan fizikal menjadi komponen paling penting kerana sebelum ini kita menetapkan penjarakan satu meter dan ia menimbulkan pelbagai kekangan kepada sekolah.

“Selepas pengumuman KKM, kita membuat ketetapan bahawa tiada lagi penjarakan fizikal di dalam kelas dan sekolah, namun ia digalakkan dalam keadaan warga serta murid sekolah tidak memakai pelitup muka.

“Dengan ketetapan itu, guru boleh memilih pendekatan paling baik dalam penyusunan di kelas, namun harus dipastikan semua murid memakai pelitup muka,” katanya.

Radzi berkata pemakaian pelitup muka di ruangan tertutup dalam premis sekolah kekal diwajibkan.

Katanya, kelonggaran membabitkan pemakaian pelitup muka sekiranya bersendirian, semasa mengajar di dalam kelas, semasa aktiviti sukan dan rekreasi termasuk aktiviti pendidikan jasmani.

Sementara itu, Radzi juga mengumumkan, keperluan imbasan kod MySejahtera tidak lagi perlu dilakukan pelawat ke sekolah.


Saya tak ada RM157j untuk dibayar: Roger Ng beritahu mahkamah AS

Bekas pegawai bank Goldman Sachs Group Inc, Roger Ng, yang dijatuhi hukuman penjara 10 tahun minggu lalu kerana peranannya dalam penipuan 1MDB, mendakwa dia tidak dapat memenuhi tuntutan pendakwa Amerika Syarikat (AS) untuk dia membayar AS$35 juta (RM157 juta) kerana kerajaan Malaysia sudah mengambil semua wangnya.

Pendakwa raya Persekutuan telah meminta Hakim Daerah AS, Margo Brodie di Brooklyn, New York, untuk memerintahkan Ng melucuthakkan wang itu kerana diperoleh secara haram daripada konspirasi untuk merompak dana kekayaan negara Malaysia ketika hukuman diputuskan pada 9 Mac lalu.

Peguam Ng, Marc Agnifilo, berhujah bahawa tiada penalti lain diperlukan dan anak guamnya tidak mempunyai dana dalam apa jua keadaan.

Brodie tidak membuat keputusan berhubung isu pelucuthakan berkenaan pada minggu lalu. Rabu lalu, hakim berkenaan memerintahkan kedua-dua belah pihak terbabit untuk mengemukakan hujah sama ada jumlah diminta pendakwa raya itu melanggar Pindaan Kelapan yang melarang denda berlebihan berserta hukuman kejam atau luar biasa.

Pihak Ng, 51, berhujah bahawa Kerajaan Malaysia sudah merampas lebih AS$35 juta (RM157.18 juta) dari 11 akaun yang dipegang keluarganya. Dalam satu pemfailan di mahkamah, Agnifilo menegaskan rampasan itu bertujuan sebagai hukuman dan bukannya pemulangan dana.

“Pegawai polis di Malaysia amat jelas bahawa polis mahukan semua wang dalam akaun berlainan itu; bukan sekadar pemulangan dana 1MDB yang dikesan,” tulis Agnifilo.

Walaupun mendakwa terdapat asas lain untuk menolak tuntutan AS berhubung pelucuthakan itu, Agnifilo turut berhujah bahawa ia melanggar Pindaan Kelapan.

Brodie berkata, beliau percaya pelucuthakan ‘diperlukan mengikut undang-undang’ bagi jenayah yang disabitkan ke atas Ng, namun mahu kedua-dua pihak menangani hujah Ng bahawa tuntutan AS$35 juta itu adalah sangat tidak wajar.

Sebelum ini, dia disabitkan dengan kesalahan rasuah dan pertuduhan rasuah lain berkaitan penyelewengan dana pelaburan 1Malaysia Development Berhad (1MDB).

Bekas ketua perbankan pelaburan di Malaysia, Ng adalah satu-satunya pegawai Goldman yang dibicarakan di AS berkaitan skandal kewangan terbesar dalam sejarah dunia membabitkan dana 1MDB.

Ng mengaku tidak bersalah terhadap tiga pertuduhan dihadapinya – bersubahat dalam penggubahan wang haram dan melanggar dua undang-undang antirasuah AS.

Juri mendengar hampir dua bulan berhubung bukti rasuah dan sogokan berjumlah puluhan juta dolar yang didakwa didalangi penjenayah dalam buruan Low Taek Jho atau lebih dikenali sebagai Jho Low.

Penyelewengan itu termasuk pembiayaan mewah untuk batu permata yang dikaitkan dengan isteri bekas Perdana Menteri Malaysia Datuk Seri Najib Razak – Datin Seri Rosmah Mansor – karya seni, kapal layar dan hartanah.

Pihak pendakwa raya Malaysia dan AS mendakwa bahawa sekurang-kurangnya AS$4.5 bilion (RM18.8 bilion) dicuri daripada 1MDB, dana yang ditubuh oleh Najib pada tahun 2009 bagi membiayai program-program di Malaysia.

Najib hilang kuasa selepas kerajaan Barisan Nasional (BN) pimpinannya kalah pada Pilihan Raya Umum 2018, yang melihat pembangkang ketika itu menggunakan isu 1MDB sebagai subjek utama kempen mereka.

Kerajaan Pakatan Harapan kemudiannya memfailkan sebanyak 42 pertuduhan jenayah terhadap Najib, yang membawa kepada sabitan bersalah dan hukuman penjara 12 tahun kepada beliau pada Julai 2020 atas pendakwaan berkaitan penyelewengan wang daripada sebuah anak syarikat 1MDB, SRC International Sdn Bhd.

Najib kini menjalani hukuman di Penjara Kajang setelah disabitkan dengan kesalahan berkaitan kes SRC International – Agensi


Kes jangkitan baharu Covid-19 naik lebih 2,000 selepas Aidilfitri

Ramalan Kementerian Kesihatan (KKM) kes jangkitan baharu Covid-19 akan meningkat selepas hari raya Aidilfitri menjadi kenyataan apabila lebih 2,000 kes baharu direkodkan semalam.

Kes baharu Covid-19 meningkat sebanyak 2,153 semalam, menurut laporan CovidNOW dan menjadikan jumlah keseluruhan sebanyak 4,458,889.

Jumlah kes aktif sebanyak 22,557, turun 66.8 peratus jika dibandingkan dengan 14 hari lalu.

Sebanyak empat lagi kematian dilaporkan semalam, di mana tiga daripadanya meninggal dunia sebelum dibawa ke hospital.

Sejak minggu lepas, purata 4.7 orang dilaporkan meninggal dunia, sementara purata untuk 30 hari pula sebanyak 10.8, yang menunjukkan pola menurun.

Sebanyak 36 korban akibat Covid-19 bulan ini. Manakala, terdapat 564 laporan kematian bulan lepas dan 2,235 kematian pada bulan Mac.

Sejak pandemik melanda pada Mac 2020, sebanyak 35,583 kematian akibat Covid-19 direkodkan.

Kes kematian semalam dilaporkan di Selangor (2), Kedah (1) dan Perak (1).

Kini seramai 1,075 pesakit sedang dirawat di hospital, dengan 88 orang dalam Unit Rawatan Rapi (ICU).

Bilangan kemasukan ke hospital tertinggi semalam dilaporkan di Johor (124) disusuli dengan Selangor (124) dan Sabah (63).

Jumlah kes baru mengikut negeri:

Selangor (1,157)

Kuala Lumpur (261)

Pulau Pinang (156)

Negeri Sembilan (105)

Perak (91)

Johor (81)

Kedah (63)

Melaka (63)

Pahang (35)

Sarawak (34)

Terengganu (34)

Sabah (29)

Kelantan (25)

Putrajaya (7)

Perlis (6)

Labuan (6)